url: =Lesson 1 leh Thumasa (Hun nunung nite: Hebrews Thupuakte) ~ MUC\nLesson 1 leh Thumasa (Hun nunung nite: Hebrews Thupuakte)\nAdmin 10:19:00 PM 1Q2022, Articles, Sabbath School Lesson\nHun nunung nite: Hebrews Thupuakte\nThumasa: Hih Ni Nunung Nite Sungah\nAmah in numei nu amuh masakna mun in biakinn khat sung hi. Amah pen kamtai-a kisawl khat hi. Amah amuh a kipan a lungsim ah teeng den hi. Lim kisuai pi 6 a sang, pi 9 a zai numei lim khat muvat hi. Hih tangval in tua lim kisuai amuh a kipan a tua mun panin paikhia lo hi. En gige den hi. tua lim kisuai in kua lim hi ding hiam? Tawl khat a ngaihsut khit ciangin tua in numei mitte hi. Tua lim kisuai in tua numei mah hi. numei mit in a et gige na khat a om hi. Bang in ama ngaihsut la zo hi ding hiam? Tua lim kisuai panin a paikhia zo kei hi.\nKum tampi khit ciangin tua limsuai Arnold Jiménez in tua bangin lim suaih a siamna thusim tua mipa tungah a pulaak hi. Tua limsuaih in numei mit la-zo mahmah hi, tua thusim in a mit- nauta hi. Na khat peuhpeuh nai takin limtakin en lecin tua na na et in na mit-nauta sungah teeng hi. Numei mit in singlamteh tunga Jesuh amu hi.\nHebrews laikhak honglah Jesuh lim leh mel in i nuntakna-ah huzaap lianpi nei hi. Amasa-in Jesuh in leitung leh vankhuanuai khempeuh a UKPa hi, ci-in pulaak hi. Amah in Pasian ziat lamah a tu hi. Sim zawh loh vantungmite in Amah abia uh hi; Amah a pahtawi uh hi. Ama na a sem uh hi. (Heb. 1:5– 14, Heb. 12:22–3 24). Amah in uk theihna vangliatna a ngah hi. Bang hang hiam cihleh Amah in sihna thuakin siatna in a beimang ding hi. (Heb. 2:14– 16). Jesuh in Siampi Lian belah pahtawi-na a ngah hi. Amah in mawhna nei lo hi. Kicinna khempeuh tawh a kidim hi. Amah in vantung biakbuk sungah eite adingin nasem dingin a nungta tawntung hi.(Heb. 7:26–8:5). Tua bangin a ngah theihna ahang in Amah mah in sihna a hong thuak hi. Ama sihna in mi khempeuh in hotkhiatna ngah nadingin a kicing hi. Mimal khat ciat adingin kicinna hi (Heb. 10:1–14). Jesus in Pa Pasian leh amite kiklah thuciamna a hong bawlsak hi. Tua thuciam (Heb. 8:6–13). In a kiptawntung hi.\nJesuh in mi tampi tungah huzaap a neih theihna a hangin Ama nasepnate hang hi lo-in Amah in kua hi, cih in huzaap lianpi a nei hi. Amah in eimah bangin numei khat sung panin hong suakin, zia-etna leh mite simmawh zahpihna a hong thuak hi. Ahih hangin amah in vangliatna khempeuh a ngah hi. ni, kha leh aksite i et ciangin tunglamom nate in mihing telzawh loh dingin lamdang uh hi. I mit in vankhuanuai-ah a lian pen vangliatna nei PA tungah kinga hi. Amah in lamdang takin eite a hong gen hi. Bang hang hiam cihleh Amah in eite khat bangin hong nungta hi. Jesuh, eite Sanggampa in vantungah a om hi. Amah in eite tangin maizumna leh mawhna hangin biakpiakna pia-in a om hi. Jesuh pumpi sungah hotkhiatna maipuak kigawm khawm bilbial hi. Amasa-in mimal tawh kisai hi. Khristian nunzia hamsa asa thu-um mite adingin (Heb. 10:32–34), Jesuh in upna kipatna leh upna kicingsak PA hi. Hih bang mite in mawhneite thahna a thuak Jesuh mitsuanin a kalsuan ding uh kisam hi (Heb. 12:1–4). A nihin mihon tawh kisai hi. Pasian mite, Pasian kamciam Gamzuanin khaulzinte adingin Jesuh in athak Joshua hi. Hih bangin a nungta mite in Ama nungzui dingte a hi uh hi (Hebrews 3, 4, 11,12). A mai thumna in vankhuanuai tawh kisai thu hi. Jesuh in a thak Adam, Mihing tapa, Amah in Pasian deihna a kicingsak hi.(Heb. 2:5–10, Heb. 12:22– 28).\nJesuh nunzia in Pasian in mihingte a hong itna thukin zai hi. hih thu tu quarter sungin i kikum ding hi. Tangval pa in tua Jesuh lim kisuai a khenlah bangin Hebrews laikhak sungah Jesuh hong kipulaak thu in i et tawntung ding bek hi lo-in Amah itna leh deihna a hong guan hi. Jesuh in vantung a om eite Sanggampa hi.\nHebrews pawlpi leh Eite tungah Laikhak\nTu Kaal sung Sim ding: Heb. 2:3, 4; 1 Pet. 4:14, 11 16; Heb. 13:1–9, 13; 1kum. 19:1–18; Heb. 3:12–14; Gam. 13.\nKAMNGAH: “Pasian’ deihna bangin gamta-in, ama thuciam na ngahtheihna dingun lungduai-in thuakzawhna na kisam uh hi.’ (Hebrews 10:36).\nJesuh ahih keileh Nungzui sawmlenihte lak pan khat ii thugen na za nuam hiam?Amaute thugennate a tom a kigelhna leh amau thugennate lakah thu pawl khat Lai Siangtho sungah kimu thei hi.\nAhi zongin tuate lak panin Pasian adingin thuhilhna kicing khat in Hebrews pawlpi tungah Paul laikhak hi. Hebrews Bu gelh pen Paul hi. Ama laigelhte in “hanthotna thu” (Hebrews 13:22) hi. Tua bangin ama thuhilhnate in Jew biakinn (Sawl. 13:15) ahih keileh Christian kikhopna munte-ah (1Tim. 4:13) a gen thute hi, cih kimu hi. Tua hi-in, Hebrews laikhak in a kigelh masa pen Christian sermon hi, ci-in kiciamteh hi. Hebrews in thu-um mite tungah laikhak hi-in, amaute in Jesuh sangkhin uh a, tua ciangin hamsatnatuamtuamte a nawk mite hi. Mi kimkhat in maizumna thuak uh a, kimkhat in ahihleh bawlsiatna a thuak uh hi (Heb. 10:32–34). Kimkhatte in ahihloh sum le paai hamsatna thuak uh hi. (Heb. 18 13:5, 6). Tampi takin gimna tawlna thuak khin uh a upna sungah a picing thu-um mi hong suak uh (Heb. 3:12, 13). Tuhunin zong eite in zong tua bang ding hi lo i hiam?\nSawltak Paul thugenna in lungsim phonglawng thugenna hi. Thu-um mite in hamsatna nawktan zo ding leh Jesuh sungah upna kip a hong nei-sak hi. Thu-um mite in Jesuh mah mitsuan tawntung ding ihihna Hebrews in limtak hong hilh hi. Tu-in Amah in vantung biakbukah eite adingin nasemin a om hi.\nA Vanglian Kipatna\nVangliatna tawh kidim a kipatna sermon kigen khat i tel nading leh i zak bangin nuntakpih theih nadingin thuhilhna a ngai mihonpi leh bang hun a sermon cihte in hong huh thei ding hi.\nHebrews 2:3, 4 sim in. Lai Siangtho hunlai-a Hebrews laikhak a simkha masate kikhelna-ah bangthu piang om hiam?\nHebrews 2;3, 4 sunga thute in tua hunlai Hebrews- mite in Jesuh thuhilhna za kha lo uh hi. Ahi zongin amaute Pasian thugen sawltakte tungtawnin lungdamna thu za thei uh hi. Amaute in hotkhiatna lungdamna thu tangko kawikawi uh hi.”\nPaul in zong amaute tungah a kigen thute a thukimpih hi. Tua thute Pasian mahmah in zong nalamdang tawh a theihpih hi. Pasian in lungdamna thu a pulaakna-ah nalamdang a tuamtuamte leh Kha Siangtho piak letsongte tawh a kipia khawm hi. Thukhun Thak sungah lungdamna thu a kigen ngei nai lohna munte-ah a kigen ciangin nalamdangte in zui-in tua nalamdangte sungah damna, dawihawlkhiatna, leh Kha Siangtho piak siamna a tuamtuamte a kihel hi.\nKhristian pawlpi a hong kipatcilin Pasian in Jerusalem a om sawltakte leh Khristian pawlpi in lungdamna thu a kigen nailohna munte-ah a gen thei dingin amaute tungah Kha Siangtho a pia hi. Amaute theih ngeiloh pau nam tuamtuamte lakah lungdamna thu a hong kizel hi. (Sawl. 2, 3).\nPhilip in Samaria a piang nalamdang tawh akibangin nalamdang a bawl hi.(Sawl. 8), Peter in Joppa leh Caesarea (Sawl. 9, 10), leh Paul in Asia Minor leh Europe gam sungah a zin kawikawi-na-ah zong nalamdang bawl hi.(Sawl 13–28). A vanglian tua thute in hotkhiatna thupuak, Pasian gam hong kiphut diing nasepna in mawhpiahna leh siatna panin suahtakna hi (Heb. 12:25–29).\nKha Siangtho in Khristian mi masate tungah mawhmai-na kiciantakin kingah hi, cih lungmuanna a pia hi; mawhmai ahih manin thukhenna kihtak ding hi lo hi. Tua hi-in, amaute thungetna in hangsanna leh kimuanna a ngahsak hi. Amaute thu-upna in nuamna tawh kidim hi. (Sawl. 2:37–47). Kha Siangtho in Satan hencip thuak mite a honkhia hi. Hih in Pasian in siatna tungah zawhna nei hi, cih hong laak hi. Pasian Gam in amaute sungah hong kipan pan ta hi, ciha pulaak hi.\nNa kikhelna thu in koi bnag hiam? Bangci bangin Jesuh Khrih sungh upna kip nei thei na hiam? Banghangin khat veivei i nuntakna sungah na hong sem hi ding hiam, ci-in phawk ding kisam hi ding hiam?\nHamsa pipi-in mainawtna\nThu-um mite in Khrih upna nei-in pawlpi khat sungah a lut uh ciangin amaute in gamgi nei suak uh hi. Ahi zongin tua bangin omna in buai-na phulpi khat hong suak hi. Bang hang hiam cihleh amaute in pawlpi leh pawlpi thuzuihnate a hoih lo in thu a khen uh hi.\nHebrews 10:32–34 le Hebrews 13:3 sim in. Hebrews pawlpi in a kikhel khit uh ciangin bangci bangin kalsuan uh hiam?\nHebrews pawlpi in amau upna a langpan mite hangin kosiatna leh bawlsiatna thuak uh hi leh kilawm hi.\n(Sawl. 16:19–22; 17:1–9). Amaute in thongkiat thuak uh hi. Sat thuak uh hi kha thei ding hi. Bang hang hiam cihleh biakna makaite in gimpiak theihna le thongkhiat theihna thuneihna a nei uh hi. Thukhenzum innpi sung a sep le bawl nate bangin amaute in thukhen mangpa in mawhpaihin gimpiak theihna nei uh hi.( Sawl. 16:22, 23).\nHebrews 11:24–26 leh 1 Peter 4:14, 16 sim in. Koi bangin Moses phutkhak thute leh 1Peter laikhak in bang hangin Khristiante in bawlsiat thuak uh hi ding hiam, cih hong hilh hiam?\nKhrih thuhilhtai-in thuak cih ciangin a khiat in Khrih tawh pum khat suakin maizumna a khawm uh hi. Mite muhna-ah Khristiante in mite muhna-ah langpanna leh maizumna a thuak uh hi. Bang hang hiam cihleh amaute in upna sungah a kip mite hi uh hi. Thu-um mi kimkhat in biakna kalsuanziate tungah lungkim lo uh hi. Amaute in tua bang thute tel lo uh hi. Amaute nunzia in maizumhuai-na tawh kidim a, siatna sung tung uh hi. Kum zalom zali sungin Tacitus in Khristian khat le khat kimudah mawhna nei uh hi.”Alfred J. Church and William J. Brodribb, trans., The Complete Works of Tacitus, (New York: The Modern Library, 1942) Annals 15.44.1. Whatever the exact reason for that charge,\nKhristian masate sungah up khialhna om hi. Paul in amaute tungah laikhak khat gelh a, amaute upna hangin amaute in bawlsiatna thuak ding uh hi. Khristian khempeuh in bawlsiatna thuak lo hi. Tu-in Khrih hangin bawlsiatna a thuak uh hi. Khrih adingin bangzah gimna na thuak hiam? Eite deihtelna hangin bangzah gim na thuak hiam?\nOmdan nop lo\nHebrews pawlpi in bawlsiatna, nawl khinna thuak uh hi taleh Khrih tungah upna kip nei-in Ama tungah a kipia thu-um mite hi. Hih buai-na in hun sawtpi sung sawt hi. Amaute in limtakin do uh a, zawhna a ngah uh hi. Ahi zongin gimna le tawlna tawh a kidim uh hi.\nHebrews 2:18; 3:12, 13; 4:15;10:25; 12:3, 12, 13; 13:1–9, 13 13 sim in. Hebrews pawlpi in bang hamsatna thuak uh hiam?\nHebrews hong gen thu in eite in tatsat lo-in hamsatnate i thuak ding hi, ci hi. Zahko-nate le a tuamtuam langpanna lianpi a thuak uh hi (Heb. 13:13). Thu-um mi kimkhatte in thongkiatna thuak uh hi. (Heb. 13:3) pawlpi sungah sum le paai hamsatna leh lunggimna lianpi hong tung hi. Amaute in gimin tawl khin uh hi (Heb. 12:12, 13) lungkiat ding baih mahmah dinmun tung uh hi (Heb. 12:3, NIV).\nMimal in ahi a, mihon in a hi zongin zawhna khat a neih uh ciangin lungnopna ngah uh hi. Zawhna ngah khit ciangin gal do dingin lawp zo nawn lo uh hi. Tua bangin a nihvei-na galdo ding hamsa ngaihsut zaw uh hi.1 Kum. 19:1–4 sim in. Elijah tungah bang thu piang hiam?\nAhi zongin tua bangin a dawnkikna-ah upna lianpi leh vanglian takin zawhna Elijah tungah hong tung hi. Amah in Carmel mual tungah kikhelna in sawt khom lo ding hi, cih thei ahih manin Elijah lau-in lungkia-in aom hi. Amah in Pisgah mualdawnah lapsangna ngah khin hi. Tu-in amah in zangkuam sungah lungkia-in om hi. Vanglian Topa ompihna mu-in upna sittelna a kantan khit ciangin amah in tu-in lungkia-in om hi. Jezebel vau-na awging abil pan bei thei lo hi.Satan in hih numei gilo khatzatin nei-in kamsangpa in lau-na tawh kidim hi. Pasian amuan ding le AMa tungah a kingak ding mangngilh hi. Kamsangpa in pahtawina lianpi ngah khin hi napi, Jezebel a kihtakna lianlua hi. Elijah in Pasian mangngilh in buk nading mun zongin a tai-na-ah gam simtham kuama om lohna mun khat hong tung hi.” Ellen G. White, Prophets and Kings, pp. 161, 162.\nKhristian thu zuihna-ah lawhsap hunte ngaihsun kik in. Tua bangin lawhsapna a piangsak thu le late zong ngaihsun in. Koi bangin tua lawpsapna na zo thei ding hiam?\nThu-um mite dinmun zui-in Sawltakpa in bang lamhilhna nei hiam? Hebrew pawlpi tung panin bang thu na ngah thei hiam? Pasian in lungkia-in a om Elijah bangci bangin huh hiam, cih kantel in.\n1 Kum.19:5–18 sim in. Pasian in Elijah in upna kip a ngah nadingin bang sem hiam?\nCarmel a thupiangte khit ciangin Pasian in Elijah tawh a kizopzia in lamdang hi. Bang hang hiam cihleh Carmel khit ciangin Pasian in Elijah itna leh pilna guan hi. Tua bangin a guatna ahang in a lunggimte leh lungkiate thaguan kik ding hi; uplahna tawh a om mite leh uplahna neite in upna sungah a kip thei ding uh hi. Pasian in Elijah adingin na tampi sem hi. Amasa-in kamsangpa pumpi kitangsapna a pia hi. Annek tuidawn leh tawlngakna apia hi. Tua khit ciangin Elijah in leihawm sung a tun ciangin Pasian taihilhna a ngah hi.\n“Hih munah bangsem na hiam? ci-in thudong hi. Elijah in Pasian nasepzia leh Ama ngimnate theihtelna a nei semsem hi. Pasian in huihpi sung, zinlinna sung leh mei sungah om lo hi. Pasian in Elijah awdam hiauhiau tawh a hopih hi. Tua ciangin Pasian in Elijah sep ding hilhin amah a ompih ding zong a hilh hi.\nHebrews 2:1, 3:12–14, 5:11–6:3 le Hebrews 10:19–25 sim in. Thu-um mite in bang sem dingin Paul in hong hanthawn hiam?\nHebrews Bu sung khempeuh in nidangin a upna kip sungah kalsuan dingin a hilhna thu kimu hi. Tua bangin upna kip sungah kalsuanna-ah pumpi taksa kitangsapnate khat le khat kihuh dingin hanthawn hi. Amaute in zindo a hahkatte hi ding uh hi. Thongkiate kiangah hawh ding uh a, amaute kisapnate huh ding uh hi. Piaknopna lungsim nei-in khat le khat tua bangin kihuh ding uh hi. Pasian in amaute nusia lo diing ahihna thu zong a hilh hi (Heb. 13:1–6). Paul in amaute theihkhialhnate zong a hilhin a hanthawn hi. Amaute in lam a pialkhak loh nadinginna kidawm takin kalsuan dingin zong a hanthawn hi (Heb. 2:1) Thu-um lo mite tungah lungsim sia koih lo dingin zong a hilh hi. (Heb. 3:12). Tua banah amaute in thu upna leh theihtelna-ah khangto ding uh hi (Heb. 5:11–6:3). Tua banah biak kikhopnate in thupi ahihna thu zong a hilh hi (Heb. 10:25). A tomin pulaak leng Paul in amaute in mainawt khawmin, khat le khat ki-itna nei-in na hoihte sem a, khat le khat tha kipia ding banah Jesuh leh vantung biakbukah thu-um mite tangin a nasepnate pulaak dingin a hanthawn hi. (Heb. 14 8:1, 2; Heb. 12:1–4).\nHih Nite sungah\nHebrews 1:2; 9:26–28; 10:25, 36– 38; 12:25–28 sim in. Hun tawh kisai-in Paul in bang thu gen hiam?\nSawltakpa in thu-um mite a hanthotna-ah a thupi mahmah khat leh a kitangsam thu a pulaak hi. Amaute in hun nunungah a nungta mite hi (Heb. 1:2) leh Pasian kamciamte in a tangtung ding hi ta hi. (Heb. 10:36–38). Paul in tua bangin a laikhakna-ah sehnel gam sunga om Israelte le Khapsa gam lut ding hita, Canaan gamgi a tunna thute tawh a genteh hi. Paul in amaute tungah “A sawt lo-in Topa hong pai ding a, ahong zekai kei ding hi,” ci-in gen hi.(Heb. 10:37). Tua khit ciangin Paul in “ Thuman panin lampialte bang lo-in hotkhiatna sung a kalsuante bangin nungta dingin a gen hi. (Heb. 10:39). Hih bangin a hanthotna-ah Paul in Pasian mai-ah thu-um mite in Ama kamciamte a tangtunna mu ding uh hi, ci-in gen hi.\nGamlakvakna in hih thute tampi hong hilh hi. Khapsa gam a lut ma-un Israelte in galte dona nihvei a thuak uh hi. Israelte in galin om uh hi. Amasa gallelhna thu Gam. 13 leh 14 in hong hilh a, makaite sungah uplahna in mipi lak dongin hong kizel hi. Amaute uplahna hangin guallel uh hi. Tua thu hangin amaute in makai thak khat teelin Egypt ah kilehkik dingin ngaihsun uh hi. Tua hunin amaute in Canaan gam a lut ding uh hi ta hi.\nA nihna-ah Israelte in Baal Peor munah numei pasal paaktatna nei-in milim bia uh hi (Gam.24, 25). Balaam in Israelte a samsiat theih loh ciangin Satan in Israelte numei pasal paaktatna-ah maikaihin milim biakna tunpih hi. HIh thute hangin Pasian hehna in amaute tungah hong tung hi. Sawltakpa in Hebrews pawlpi in tua bang lauhuai-na sung a tun khak loh nadingin a vauhilhkhol hi. Amasa-in Amahin Jesuh sungah upna leh Jesuh bek mitsuan dingin ahanthawn hi (Heb. 4:14, Heb. 10:23, Heb. 12:1–4). Nihna-ah amaute in numei pasal paaktatnate pelh ding leh huiahamna, mi neihsa deihgawhnate nusia dingin a hilh hi (Heb. 13:4–6).\nA nunung pen ahilh thu in amaute in makaite sawlna nial lo-in thuman dingin a hanthawn hi( Heb. 13:7, 17).\nMite omzia theihtelna in khit ciangin mitphiat kalin Jesuh Nihveina hong kum ding ahih na thu ngaihsun in. Bangci bangin lametna a nei khempeuh in hun nunung sungah nungta ding uh hi, ci thei i hiam?\nNgaihsutbeh ding: David A. deSilva hilhcianna-ah Bang hangin Khristian masate in bawlsiatna thuak uh hi ding hiam, ci-in a hilhcianna-ah: “Khristiante in midangte tawh kibang lo -in nungta uh hi. Amau nunzia in tuam phadiak hi. Pasian tuamtuamte tungah a citakte in biakpiaknate-ah kihel uh hi. Tua bangin biakna kulhkal mite in Kumpi, Gam makaite, lawm le gual, innkuan tungah cihtakna hi, ci-in ngaihsun uh hi. Biakpiakna pen gam sung khua sung bitna leh nopsak nadingin ngaihsun uh hi. Tua bangin biakna a zui lo mite (Christiante leh Jewte ) pen gam thukhun palsatte leh gam sung hoih nading a langdo mite hi, ci-in ciaptehna ngah uh hi. Perseverance in Gratitude (Grand Rapids, MI: Eerdmans Publishing Company, 2000), p. 12.)\nLungkiatna dam nading zatui om hi. Tua zatuite in upna thungetna leh nasepna hi. Upna leh gamtatna in khamuanna leh lungkimna hong pia ding a ni khat khit ni khat upna kip semsem ding hi. Lungkiatna leh lamet bei-in na upna nusia ding na ngaihsun kha ngei hiam? Na lampi in khuamial mahmahin kalsuan nading thei lo-in na om ngei hiam? Lau kei inla, Pasian muang in. Amah in na kitangsap thei hi. Amah in na khempeuh a sem thei hi. Mong nei lo Ama itna leh hehpihna in bei hun nei lo hi. Amah in kamciam ombangin tangtungsak ding ahih manin lau kei in. Amah a it mite tawh a thuciam khel ngei lo hi. Ama tungah a citak ama nasemte kisapna khempeuh Amah in a pia hi. Sawltak Paul in hih bangin a pulaak hi: “Amah in ka hehpihna nang adingin kicing hi; hong ci hi. Tua ahih manin Khrih vangliatna kei tungah a om theih nadingin lungdam semsemin ka thaneemna ka kisialpih ding hi. Kong it lawmte aw ka hih khempeuh uh note thakhauhsak nading ahi hi.” 2 Corinthians 12:9,18 10.”—Ellen G. White, Prophets and Kings, pp. 164, 165.\n1. Khristian upna hangin midangte bang lo-in kilamdan nei ding a piang thei ding mah a hi hiam? Amaute tawh kikhen hi lo-in ahi zongin amau tawh kipawl lo-in i nungta thei hiam? Midangte tawh kibang lo-in tuampianin kinungta thei ahih leh koi bangin piang thei ahi hiam?\n2. Lai Siangtho sungah “Hanthawn” cih kammal in khialhna khat a manin bawlpha kik, thapia cihna zong kihel hi. Lampialin a lungkia mi khat lampi man a tunkik nading leh tha ngah nadingin bangci huh thei ding na hiam?\n3. Hebrews pawlpi tuahkhak thute leh Laodicea pawlpi dinmun a kibang a om hiam? Mang. 3:14–22? Kum tul nih bang a sawt khit hangin koi bangin i phutkhak thute in kibang hiam? Tua kibatnate tung panin bang thu nuntakpih ding i hiam?


timestamp: atn

url: =Suang-manpha Zong Pastor Thi Law ~ Thu Tatuam (Siyin News)\nSuang-manpha Zong Pastor Thi Law\nWednesday, June 21, 2017 Tapidaw Taw Kisai 1 comment\nUSA, Colorado teang pastor khat sia, New Mexico , Rocky Mountains ngam sungah $ million 2 manh akiphual khamh thingkuang zong tu in June 12,2017 ni apai hi aa, tuciang aluanghawm Rio Grande ngun sungah kimu ci hi.\nPastor Paris Wallace, 52 hi in, Ama ii zonh "Fenn treasure," kici sumhau khat in, athima thingkuang khat ii sung ah khamh (gold) poung 40, gem stone le suangmanpha pawlkhat Rocky Mountains acina ah 1988 pawlin phual takpima dan in kison hi.\nPastor pa zongh hi khamh thingkuang zong tu aa, apaina pan athi hi , hi khamh thingkuang hangin athi sia Randy Bilyeu kici khat zongh om ngei in, 2016 kumh January sung zon akipat sia July tha ciang aluang kimu hi.\nSrc: nbcnews, wikipedia\nIBU SRI MUSDALIFHA June 24, 2017 at 7:33 AM


url: =South Korea gamsung aom zato khat meikang in mi 41 si, 70 liam :: ZOMI DAILY\nposted on 26 January 2018 at 1:49 pm Lomkholna: Korea, News, Sawltak, World\nSouth Korea gamsung South Gyeongsang Province huamsung aom zato khat meikang in atawmpen mi 41 peuhmah sikhinding hi ci’n Korea Herald te’n genkhia uhhi. Miryang khuasung aom Sejong Hospital kici zatokhat akang ahihi. Asi mi 41 banah aliam bekbekzong mi 70 valbang phading hi ci’n Yonhap News Agency te’nzong genkhia uhhi. Aliam te lakahzong mi 8 pen nakgim phadiak mahmah in, Critical Condition in kikem, kikhoi cihzong kiza hi.\nKumpi thunei te genna ah hih meikat kipatpen Friday zingsanglam 7:30am hunpawl ci uhhi.\nAgeinai panin amukha Eyewitness pawlkhat te genna ah meikat akipatna pen Emergency Room panin meikuang akipan hi a, zingsanglam 7:30am hunpawl in meikuang akipan cihi.\nTuakhit ciangin meikuang pen SejongHospital ii mundangteng ahzong manlangtak in kilawhpah ziahziah hi.\nZingsanglam 10:25am hunpawl in mi 41 peuhmah sikhin kici a, adangzong mi tampi liamna tuamtuam tawh zatui kibawlin om uhhi.\nTua meikat akipat laitak in zato sungah cina zatolum bekbek akigawm in mi 200 valbang aom laitak ahihi.\nHih meikatna Hospital sung aom cina khempeuh leh agei ah akizom in aom ahi Nursing Home panin akikem te avekin ki hemkhia hi. Ahi zongin asi Victims pawlkhatpen Hospital leh Nursing Home pan ahihi. Pawlkhatte meikat ciangin ki tuahkhia in, aki hepkhiatna panin asizong om uhhi ci’n Miryang city’s fire station panin makaipi Choi Man-woo in genkhia hi.\nVideo: At least 41 dead in South Korea hospital blaze: Firefighters\nSouth Korean Prime Minister Lee Nak-yeon inzong hihvai tawh kisai in Emergency Order khat Government Agencies tuamtuam te tungah piakhiapah hi. Ministry of Interior and Safety, Fire and Police Agencies te tungah amanlang leh apiangthei bangbang in hih zato meikatna ah huhdingleh panpihding thupiakhia hi.\nMinister of Interior and Safety Kim Boo-kyum zong hih zato meikatvai azak ciangin Miryang khuasung ah Helicopter tawh lengpheipah a, zingsanglam 9am hunpawl in Emergency Response Operations te ii nasepzia etpihna nei cihi.\nSouth Korean Fire Department te’n zingsanglam 9:30am hunpawl in meikuangpen phelhzo, Under Control khinhi ci’n genkhia uhhi.\nMore: South Korea ah kimawlna Fitness Center innpikhat meikang, mi 29 si\nMiryang City pen South Korea gam ii Capital khuapi ahi Seoul City panin leitawlam ah 270km bang agamlatna aom khuakhat ahihi.\nNungdiak abeisa khakhat hunlaipawl inzong South Korea, Jecheon City sung aom Fitness Club khatah meikanggawp in, mi 29 takin sihlawh uhhi. Sawltak #zomidaily\nPrevious: Mai 2 anei alamdangdiak mawtaw khat Indonesia ah kibawl\nNext: Video: Datsi puakna Oil Tanker mawtawpi khatin mikhat gawikha


url: =2017 KUM MALAYSIA GAM KUALA LUMPUR KHUAPI LEH SINGAPORE KHUAPI AH ZOMIBUP KHUADO KHOPNA AH KHUADO THU PULAKNA - Laibu Saal\nHome > Thuluui/Articles > 2017 KUM MALAYSIA GAM KUALA LUMPUR KHUAPI LEH SINGAPORE KHUAPI AH ZOMIBUP KHUADO KHOPNA AH KHUADO THU PULAKNA\n2017 KUM MALAYSIA GAM KUALA LUMPUR KHUAPI LEH SINGAPORE KHUAPI AH ZOMIBUP KHUADO KHOPNA AH KHUADO THU PULAKNA\n2017 KUM MALAYSIA GAM KUALA LUMPUR KHUAPI LEH SINGAPORE KHUAPI AH ZOMIBUP KHUADO KHOPNA\nAH KHUADO THU PULAKNA.\n~ Prof. C.Thang Za Tuan\nMalaysia gam ah om u leh nau, suan leh muan, iit le ngaih sanggamteng aw,\nTuni in i vekpi in cidam lungnuam tak in mi gam mi lei ah tukhawm khawlkhawm in khua i do khop lingling theih zenzen manin cidamna leh hun hoih hunpha hong pia i biak TOPA tungah lungdam iko masa hi.\n(Topa hoih hi, atawntung in Zomite’ tung-ah) cih I zin Mangpi ahi Topa phatna 3 vei awng phot ni.\nSeptember 20 ni in ZAM kipawlna Khuado Committee in Chief Guest a sap dingin na thukimna uh nong zaksak uh ciang ka nupa un angtang in ka thalawp mahmah uhi. Malaysia ah ei Zomipih te in kumsim in Biakna Pawlpi khempeuh, Khua leh Beh kipawlna leh kipawlna tuamtuamte khempeuh in kimu khawmin munkhatah nasiatak-in khua do khawm nahihman un tuni ciangciang ah Malaysia Khuado thupi pen hi kiciciat in nakithutuahna uh hong kiphat mahmah hi.\nTuni in i Zo ngeina ah athupibel leh i neulai pek in i ngaklah bel khat ahi i Khuado pawi pen Malaysia khuapi ah tukhawm khawl khawm, lasa khawm, nuikhawm, lamkhawm, diangkhawm thei ding ihihman Topa in i vekpi in lungnop kilamdanna hong pia ciat tahen! Hih bangin i kikholh theih nading in, a vaihawm, agim atawl leh a sum a paai asi amapangpi ZAM makaite, a vaihawm a gamtangte leh Khuado a zo ding aa ong pai akuamah khempeuh tung ah zong Topa in makaihsiamna leh minam zuun siamna thupha tawh hong phungvuh toto tahen!\nBangci in Khuado ding ihihiam?\nHih bangin i Zo ngeina thupi ahi i Khuadopi pen i omomna gam leh lei ah i bawl theih ciangin i minam ngeina lah zomthei, ciingthei, zuunthei ihih banah, kipumkhat semsem natawh kalsuankhawm diamdiam ta ihihman in, kumdang tawh kibang hetlo-in tuni i bawl khuado pen Khuado gim namsak phasakdeuh dih ni. LST Thuhilhkikna 31:11 na ah Pasian in lathak sakna tawh biakdingin Mawsi a vaikhahna mah bangin i kisatsuahna leh thalakna in in hih i zola ngaihno deihtak in sakhawm-in, lam khawm in tha la masa phot dih ni.\na. Tun sungkhat piang, taang laizomteng, sinthu khat in, tuibang luang leeng e.\nb. Tukawl tawi kum, khua i khenna, pupa sinthu i lelna hi e.\nTu in Khuado thu ah\n(1) Khuado akhiatna leh athupitna\n(2) Ngeina leh Tatdan leh\n(3)Mailam ah geelbeh, zuuntohtheihte ci-in thulupi thum huamin i kikum ding hi.\nKhuado icih bang himawk hiam?\nZomite in Ngeina leh Tatdan (Culture & Tradition) sungah Pawipi thupi nih kinei hi. Tuate Sialsawm pawi (Lawm anneek) leh Khuado pawi (Sawm anneek) hi.\nI theihtheihsa kammal thupi ahita zongin Khuado ii a deihna suut pha kikkik ni. Zo kampau ah “Khua” cih kammal pen gentel pak theihloh zah dongin thuk in zai hi. Teenna vangkhua mun nuam, lamgialkiatna mun, i khankhiatna mun, nuntak khuasakna mun, i lungsim i khavang giahdetna mun, i neih leh lam koihna mun, daihna mun ahi hi. ‘Tui’ omlohna ah khua kisat theilo ahihman ‘Khua le Tui’ ci-in kikop in kigen hi. La i phuah ciangin zong, “Ciintui, Dimtui, Thangtui, Geeltui cihbangin i phuahna ah khua ii thupitna alak ahi hi. Tua ahihman in khua leh tui, gam le lei, mun le mualte in u le nau hong ki-itsak, hong kihuaisak pen i khua pan kipan hi.\nDo cih kammal in kamkawm hi-a, akhiatna nam nih nei hi.\nA masa pen in ‘Khuado’ cih ciangin, kum khat sung tawntung khawh-le-tuk, khawi-le-vulh tungah thupha hong pia ‘khuazing khuasiam’ tungah lungdam kohna leh thupha ngetna hi-a, asisa pi-le-pu, nu-le-pate’ kha sam in zindo-a an limci pen neekkhawmna tawh ankuang umkhopna hun nuampen ahi hi. Ei le ei zong zin ikidona khat hi. Lengla do na zong hi. Anthak limci i neek khop masakna hun hi.\nKhat lam leuleu ah, lungkham tuahsiat, sihna natna hong pia thei dawihang kauhangte hawlkhiat hun hi a, gal-le-sa, haksatna dona leh ahoihlo khempeuh io khiatna hi. Khua siansuahna zong hi. Hih thunih gawmin KHUADO kici hidingin ki-um hi. Anlak, Tuktun, Kumkhen, Cianlep zong ici hi. I sanggam dangte’n Tho, Fanger, Kut, Dawngpui, Kumci.. ci uhi.\nTanglai leh i pu le pate hun ciangciang ah khuado hun in lungdam leh lungzuan kigawm khawm hi- in ngaihsutna tam ahihman, sakibaak, zukitulh in khitui luang pilhpelh in lungdamna leh khansau nading in hih bangin a lunggulh late anasut khawm in thupha dawh uh hi.\nTukawl tawi kum,khua i khen a, ningzukhum leh, aisa aw e.\nNingzukhum leh, aisa aw e, khankumsawt ciam laileeng e.\nAnicin a, tutvum khawllo, dam in dawn aw, nuam ningtui hi e.\nGual tatsa bang, I zuihna hi, dawn lungsit ken, san muangno aw e.\nKhua i do an limci i neektak ciangin hong nusiasa, mual hong liamsante hi in, khual gamla ah om i tu i ta, tanau khuapih tuipihte zong hitaleh kiphawkpha diakin akha amui uh i samthei hi.\nI Zola tawh hihbangin i kihehnem thei hi.\nSi leh hing aw, lawh zatam tawh, kumkhen lenkhuang, ging nazanam aw.\nKumkhen lenkhuang, ging nazaak a leh, ngaihno keitong, suah na zanam, suah na zanam aw.\nNidang lai-in Zangkong ciangkhong pen, pupa phaksap Zang dontual naci liang uh hi. Tu in ei Zomite Zangkong genloh gamdang mun 30 val ah teengta ihih manin I tuntunna gam ciat ah tukhawm khawlkhawm, khuado khawm in, kikawi in zaila sakhawm in, nuamtak-in laamkhawm thei hita hang.\nPupa phaksap, Malay tualnen ah, vabang laam zaideih ikhian, siing na dildial, luangna dildial e.\nLuangna dildial, nunnop paal lawhna, tuan pupate’ laukha’n zong, ahong zo diai, ahong laam diai e.\nKhuado ni kibang lo\nKhuado ni sehsa omlo hi. Khua khat leh khat ah kibanglo hi. Siampite leh khua upate kikum in, kha tan hun, anlak a kizawhsiang hun ki-ngim in ani ding ciangtan uhi. Vaimim le taang ciinna gamte ah No kha leh Tang kha (September, October) sung hi in, buh ciinna gam-te ah Phal kha leh Kau kha (November, December) sung hi thei hi.\nTuhun ciangin, Zomite sangkah le kumpi nasem tampi ki-omta ahih manin innkuan kimtheih ding deihna tawh Kawlte Thadingyut pawi sangkhak zumkhak tawh kituak in kibawl zaw hi. Kawlgam ah Kumpi masate hun lai-in Khuado pawi pen Zogam ah gazette holiday ding in Thandingyut khaliik ni ama le anung gawm nithum in hong ciapteh sak in hong pia ngei uh hi.\nKhuado pawi pen ahuampi thu in ninga sawt hi. Tuate in:\n(1) Kigin ni\n(3) Khekleh ni (\n4) Khuaisak tan ni leh\n5) A sian nite ahi hi.\n(1) Khuado nikhat ni ‘Kigin ni’\nKhuado ni khat ni pen ‘Kigin ni’ kici hi. Kigin ni pen ‘Vaihawm ni’, ‘Lamsial ni’, le ‘Meilah lak ni’zong kici hi. Kigin ni in khuasung lutna lamlian khempeuh kihah sianga, khuasung kongzing le innkiim innpam kisiangthosak hi. Singlam, tuilam le lolam kihah hi. Sep le bawl ding khempeuh kivaihawm hi. Papite in phit lem uh hi. Khangnote in singtum pua uhi. Meilah kisat hi. Meilah cih pen taak kungpite apang kimeet masa a, kha nih kha thum a sawt ciangin a naai luanna naciim mahmah hi. Tua a ciim mahmah takkung pang hei in ki-eukhia a, tua pen ‘meilah la’, ‘meilah sat,’ kici hi. Khuado hun sungin zat ding hi.\nKiginni nitak in kau kibeng hi. ‘Kaubeng’ ahihkeh ‘kaudeng’ ahihkeh ‘kauhawl’ zong kici hi. Khanglui i pu i pate in dawi le kaute pen innsung, innnuai, innkuun, gultawng, beemkawm le sumtawng khawngah a om dingin ngaihsun uhi. Tua dawi le kaute a bengding meilah asau zilzel-in kiten in alomlom in kihen cinten hi. Kongsak leh kong khang ah meilah suan nading nahtangkuak kikoih hi. Kaubet hun tatak pen khuazin phet hilo in, zankim dektak ahizaw hi. Tualtek (Siampi) pa in a inn pan thau a lot ciangin mi khempeuh in a-inn pan un kau kibeng khengkhang hi. Tumtheih tummawh tuamtuam teng tumin, thau lawnin kiluum ngeingai hi.\nInnkuan sung pan pasal muanhuai pen khatin a khut langkhat ah meilah de hi. A khut langkhat tawh tuga-heiga peuh tawi-in innsung tawng panin inntung innnuai innkawm leh innkhuam teng bansat kawikawi hi. Tua kaubengpa mi thum in zui-in, khat in khuang, khat in daktal le khat-in thau tawi hi. Tua pa in:\nDawi hang ciah ou, kau hang ciah ou, Inndawisia ciah ou,\nGamdawisia ciah ou, Nam hang ciah ou, Kauhang ciah ou,\nNa zun namsia ei, na ek namsia ei,\nNa ni cingta ei, na kha cingta ei, Na zi ang zuan ou, na ta ang zuan ou,\nNa khua, na tui zuan ou,\nci-in hangin, awngin, kiko gamgam hi. Kongbiang atun ciangin a tuga-heiga tawh kong pua lam deng phei-a,\n“A khe buuk kha ing ei, a ngaltaak kha ing ei”\nci-in tangko hi. A meilah tawi khen nih suahin, lom khat kong-khang ah, lom khat kong-sak ah a kuangsa in suang-in nusia hi. Dawite honglut kik ngamloh nading in meilah kuangsa kinusia hi.\nNumei naupang, nungak tangval, nupi papi khetawi thei khempeuh in meilah de kawm-in, amau innciat pan-in khuanawl lam ah dawi le kau hong hawlkhia ngeingai uhi. Khua sung lampi khempeuhtang zeizai hi. Khuanawl kiciamna mun a tunkim uh ciangin, a meidette uh nusia uh a, dawite in hong zuih kik nonloh nading ci-in khuazingpi sungah ciahkik uhi.\nHih pen kaubeng kici hi-a, khua siansuahna ahi hi. A kum cingta akha cingta, dawi le kaute in a khua atui uh zuan hen. Khuasung innsung siangtho tahen ci-in a nuai a bangin khangluite in la in sa uhhi\nKum kikhen e, solkha dang e, ziin in vangkhua zong hen aw.\nZiin in vangkhua lam zong hen aw, Sian sung tui bang siang hen aw.\n(2) Khuado ninih ni ‘Pansik ni’\nKhuado ninih ni pen ‘Pansikni’ kici hi. ‘Khuado pini’ ahi hi. Ulenau ahihkeh beh-le-phung inn nga inn sawm ciangciang ahihkeh sawm (tangvalte giah khawmna mun ahihkeh haam) neite in asawmte uhtawh kipawl khawm-in innpi ah pawi bawlkhawm uhi. Khua sungah a pawlpawl in ki-om in khawlkhawm uhi. Kum bul in a banban-a kiseh, kum khat tawntung akikhawi vok kigo hi.\nZingsang vaihamsan ciangin papite in vok go in, sa bawl uhi. Nupite in tuitawi uhi. Naupangte in sazunbu mut in inntual ah bawlung sui uh hi. Mi khempeuh in na kisem in nuam kisa mahmah ngeingai a, khuasung khempeuh kigamlum henhan hi. Khangnote in khuang le dak tumin, a sisate phawkna-in mualte hahsiang uhi.\nKhuado sa kihuan a min phetin sanam teng themno khat ciat eukhia-in, tua kum sunga misi a nei innkuanpihte kipuak hi. Tua sanam kikholhte pen misite a dingin kituamkoih hi. Nikai ciangin nupite in zu khaihsa leh taaksih tawh sanamte kengin han-ah va pai uhi. A sisa a innkuanpihte’ luguh pen sathau tawh zutzut uhi. Zu tulh-in sa le taaksih lui uh hi. Hih pen ‘Si-ansiah’ kici hi.\nKhuado ni pen si leh hing kikhakna hun in kingaihsun ahih manin mi pawlkhat lungleengin kapkap uhi. Thang Ho in anau Lian Do a ngaihluat manin laphuak a,\na. Do na ling ling, do na ling ling e, gual in kumkhua do na ling ling e.\nb. Gual in kum khua do na lingling e, Do han ah nau bang va kap tang e.\nna ci ngeungeu hi. A nung ciangin Zomite’ khuado lapi hong suak hi. Hici bang-a han paina pen ‘Daihawh’ kici hi.\nKhuado ni-in a om theilo khualzinte le hanmual hong liamsan ulenaute kingai phadiak hi. A sisate’ kha a sam dingin lolam ah kipai a,‘Lo lamah asisate kha a om uhleh, zu le sa neding hi ung, hong ciah un’ ci-in sam in , suangthu khempeuh va sawnpai uhi.\nNupite’ daihawh kikal-in, inn-a om papite’ in dak tum in na lam uhi. Dai hawhte hong tun uh ciangin papi dak tum a lamte zong tawlnga uh-a, ankuang lui in, nitak an kinekhawm hi.\nKhuai kila hi\nKhangluite in khuaipheeng en-in kumsaan uhi. Tua a etding khuaipheeng pen, Ngaltun, Ngalthen, Khuaithuum, Tuunpi cihbang khuaikaite hi-a, hawikhol uhi. Tua khuai kihawi pen Khuado nitak in kila hi. Khuai la ding a gamkuante in ‘Khuaisah zu’, Khuaikhau le naang lukhu’ keng uhi.\nKhuaikai alakkhit uh ciangin khuaipheengte lak pan ahoih, ataksa penpen khat kumsaan nadingin ciamteh uhi. Khuainote tungah a tuam dildel a paan pen damtakin hawkkhia uhi. Tua khit ciangin khuaipheeng tungah khualu lam, khuataw lam git-in ciamteh uhi. Khuaino zawngkhal khempeuh hemkhia in a etlawmlo khempeuh hahsiang uhi. A kisia lo dingin naang lukhu sungah kang takin koih uhi.\nKhuai lakna pan khuaipheeng koihna naang lukhu tawi in hong ciah uh ciangin a sau mahmah khuaikhau lamdung zui-in khung uhi. A kigamlatna kikim dimdiam in kigual uh a, mikim in khuaikhau lensa in meilah deciat uhi. Phittum in awn kituak diamdiamsa-in khuasung hong zuan uhi. Khuasung pan-in, nupi papi, nungak leh naupangte in lawptak-in nadawn uhi. Numeite in zu-um sungah zutaak (khaihsa) lim penpen thun in a lawmte uh va tulh uhi.\nTua khit inntual zang hong tun uh ciangin lamvui kipan in zan tawntung phialin kilam hi. Thang Ho leh Lian Do te la kisa hi.\nKhua pawlkhatte ah khuailak omlo in annekhit ciangin khuanawl ah sapi beng kineih in puanza tawh napateh tun in sapi man bangin hong lut uh a kidawn ngeingai leuleu hi. Amau hong tun ciang in I pawlpawl ciat ah lamvui kipan ngeingai pah hi. Khuado la sa-in kilam pah ngekngek hi.\n(3) Khuado nithum ni,’Khekleh ni’.\nKhuado nithum nipen kheklehni kici hi. Hih ni in khuai tawh ai-kisan in ni-tak ankuang ki-um khawm leuleu hi.\nKheklehni in naang lukhu sunga kikoih khuaipheeng pen khuaitawipa in khuatual manawh in paipih hi. Tua mun-ah upate in na ngakkhol uh-a,\n“Sanno na hih leh na kik in, miim leh sawmtaang na hih leh hong lut in’ ci-in na kal uhi. Khuaitawipa in, “Sanpi sanno hikeng, mim le sawmtaang hiing” ci-in na dawng hi. Tua banga thumvei akikalh akidawn khit uh ciang-in tualsung lutsak pan uhi. Sanpi sanno cih ciangin natpi natneu cihna ahi hi. Tual a lut uh ciangin vial khat kimkot in hih bangin khuaila sa uhi.\na. Ka lo nawl a khuai aw e, sim ngalthen zo ngalthen maw, nang in kumkhua na thei a kong dong e.\nb. Nang in kumkhua na thei a kong dong e, ningzu a ke’n dong, aisa a ke’n dong e.\nNitak lam ciangin khuasung upate in khuaipheng vel uh a, khuainote in akhuhna a paan a na lamkik uh leh mimbeemtaangbeem alamlam hi, kumkik ciangin an kihau ding hi, ci-uhi. Khuaino a si a om leh kumkik sungin a si a mang om ding hi ci uhi. Numei nupang leh naupaaite ki-ensak lo hi. Khuaipheeng pen sia taleh pha taleh, mipi lungnop theih nadingin “Khuai Hoih Hi” ciden uhi. A nitak ciangin sawm nungak tangvalte kikawi in nuam kisamahmah in lam uhi.\n(4) Khuado nili ni, “Khuaisak tanni”\nKhuado nili ni pen “Khuaisak tanni” kici hi. Khuaisak tanni in khuai ki-ai hi. Khuai-aih ciangin vok tawh ahizongin, keel tawh ahizongin, aak tawh ahizongin ki-ai thei hi. ‘Keel tawh khuai a-aite pen asih khit uh ciangin aluang bawm ding thote khuai in hung hi’ci-in ngaihsun uh ahih manin keel tawh khuai aih ding thupingaihsut mahmah uhi. Nitak ciangin nungak leh tangval lamtual mah ah kituntuah-in geelzu lup in lasa in, lam liailiai leuleu uhi. Khuaisak tanni in pawl omna inn ciat-ah khuai-aihna sakuang ankuang umkhawm-in gualnuam mahmah uh hi. Ak tawh a kheklehte in akkhai cih kidong uh hi. Akkha teng zong gual diudeu in guamung ah kikhai in inntualzang ah kiphut dep hi.\nGeelzu pen ‘Taang sawmnih zu’ zong kici hi. Taang seu 20 tungsiah a nei an haute in alup uh zu ahi hi. Khuasung tangvalte in khua mite’ an neihzah ciamteh uh-a, taang seu sawmnih anei peuhmah geelzu lup dingin gam pah uhi. Tua ban-ah taang seu sawmnih aneilote ading in zong lawh ahoih bekkhat bawl-in a banban in dong uhi. Mai kum ciang an ahau nuam peuhmah in zong geelzu lup thei hi.\nTualteekpa in zu teep in khual-lam nga-in phih kawikawi hi. Tua khit ciangin taangpi taangta in teep thei pan hi. Khuangtumpa in mipite cimdong lampih, la sakpih khit ciangin mipite a inn ciat uhah ciah in kikhen uhi.\n(5) Khuado ninga ni “ A sian ni’\nKhuado zawh ninga acinni pen ‘A sian ni’ Kici hi. Utna peuh-ah kihawh, kiciahtheita hi. Mipite en geelzu lupna lamtual mah ah kituahkik uhi. A nunungpen gualnop ni ci-in la sasa uhi. Lam lam uhi, Khat-le-khat ki-aam in nuamsa mahmah uhi. Pawl khatte zanhak lai uhi. Nuam kisa in ki-aam nuamlai tale uh a hun cing-in khuado pawi khengta ahih manin utlai pipi mahin innlam zuantek in , Khuado pawi akizo hita hi. Nungak leh tangval bek thamlo-in, mi khempeuh aading-in khuado pen kum khat tawntung a gualnop pen hun uh ahih manin, kumkik khuado kal ding kingaklah thei mahmah hi.\nKhuado tawh kisai in bangin do leng thuphateng santheih ding lungngaih huai hiam? Bangci zuun tohtoh ding ihihiam?\nNgeina kepcing siamna’ng\n1. Tu a i sutpakteng pen i ngeina hoih lak ah I ngeina pawi a lian pen leh anuam pen Khuado pawi thu theih nading hi. Khuado cih thulaigil leh thu hoih nonote eikhang hun in zong telin, kemcing in, zuun tohtohna tawh bawldet na hangin i ngeina zopna leh i minam tawisanna lianpen khat ahihna i omnana ah kimitsak lo in i tu i tate, i suan i khakte in a theihtel nading uhleh akepcing zawh nading uh, khang kiluahsuksuk zote ihihzawh nading i deihna bulpi hipi pen hi. I ngeina I kepcingzawhna tawh I minam tawisang den hih ni.\n2. Ei Zomite in khuado ikipatcil pen Ciimnuai ah i tunma in ana neikhinta phial-uh zongin kiciamteh khalo hi. Khuado la atamzaw pen Thang Ho leh Lian Do te la vive hi. Tua ahihman in Cimnuai leh Geeltui aa i teenlai akipan in Khuado kician pen hi cih i ciamteh pah ding hi. Tangthu sutte ngaihsutna ah Ciimnuai i tun pen AD 1420 kim hidingin kilam-en in kiseh hi. Tua hileh khua i do kipat pen 1420-1500 kikal hiding leh I do zawh kum 600 val bang upakhin hi cih ciaptehin ciin ding hi.\nBiakna leh Ngeina Tonkhop sak siam ding hihang\n3. Khristian Biakna ei gam ah hong lutcil in amakai masa pawl khatte in i biakna thak leh i Zo ngeina hoih omsate bangci tonkhawm sak thei mawkding ihiam cih khentat theizawk lo-in sawtpi kum kivei in i ngeina hoihte zomlo, i la ngaihte salo leh i laam siamnate zuunlo-in i mansuah khin dektak hi. Tuhun Biakna makaite leh akuamah peuh in thu muhsiamna thak adik tawh iki makaihta hi. Kuamahpeuh in zuunsiam semsem theih nading un hih late dawng nih tawh ki- tawsawn dih ni.\na. Sian sinthu leh, pupa sinthu, khangdamtui bang, gawm thei leeng, hong kilawm pen e.\nb. Hong kilawmpen ei, pupa sinthu zong, tung Sianmang in, nibang awi hi e.\na. Pupa tuan sin-thu lah zilvawi, tung Sianmang sin-thu lah zilvawi e.\nb. Sinthu phateng, kaitui bang gawm vawi, momno eikhan, sang kitawi vawi e.\nBiakna omlo Ngeina in amawknapi ahihmah bangin, Ngeina tawh akitonlo Biakna zong a gui zam zolo in a kuitung zo tuan kei hi. Biakna leh ngeina pen akikhensiang ding ahikei a, agawmtuahdan siam zawkna tawh akitonkhawm sakding bek ahizaw hi.\nZomite in Khuado thupha dawh siam ni.\n4. Tuhun ciangin, nidang lai a ngeina te teekteek kizangthei khin nonlote ahun leh Biakna paizia zui-in ahoihzaw in i zuun totota hi. Tua hi-a Zomite Khuado pen kum khat sungin i sep i bawlna tungtawnin i ngah thuphate sim-in, hong siam Pasian tungah lungdam kohna in kizang ta hi. Innkuankuan leh beh leh phung zui a ankuang umkhopna bek ban-ah Pawlpite’ leh Zomi bup in I omkhopnana ah Pasian biakkhopna, i vekpi in kipawlin khanghamte tung ah zahtakna leh Tel piakna tawh bawl in thupha dawhna in i zangta hi. Khanghamte in khangmoite tungah thupha piakna hunhoih pen hi. Khangthakte aadingin Zo ngeina hoihte upate kiangah thudotna leh kigen thu-ngaihna, lasak siam kidemna, lamsiam kidemna, cihbangin siamna kidemna lahna leh thuhoih kikup, kidemna, khangno pahtakhuaite kipahtawina leh thupha kipiakna in zat huaitektek ta hi.\n5. Malaysia aa ikivaanna leh ikihuaina ahi ZAM in hong makaihna tawh khua i dona ah abeisa hun in lawhsapnate lungsim siangtho tak-in kikum ngiamngiam kik-in kipumkhatna leh masawn theih nading thumuhsiamna tawh geelkhawmna athakthak neini cih kong zawn nuam se toto hi.\na. Hong kikawivuau, lia leh taang aw, pupa pianzil, meiibang thengkuan e.\nb. Meii bang thengkuan, pupa pianzil, nahzu bang puah, dihni guai aw e.\nHih i khuado ii athupitna pen atom in pulak kik pak lehang:\nKhuado icih in kumkhat sungin i khawi-i vulh sa limci leh i khawh i tuk anthakte tawh cidam in ankuang umkhopna, leengla kidona, asisate nangawn tawh an nekhawm in I iklungnopsakna hi.\nI dah ikahte leh hatsatna, gentheihnate nelhsiah in khua asiasakthei adawi, akaute do khiatna leh khuasiansuahna ban ah ahoihlo igamtatnate dokhiatna zong hi.\nZomite ngeina hoihte, lasak leh laamnate kepna, lahna leh khangthakte muhsakna hi. Hilhna zong hi.\nMailam aading lam-etna leh I Biakna paizia thak tawh thupha dawhna, khanghaamte Tel piakna leh khangthakte sungah kipahtawina zong hi.\nTuhun in ei Zomite kipumkhat in mapankhop theih semsemnading leh ikisap bulpi thuthumte ahi (1) Ei kua? (2) I kimakaihna bang leh (3) Mailam ah bangci kalsuan in Makai hoih leh nungzui siam hih nading cih akipan kikup theihna hunhoih zong ahihi.\nLST kammal khat ah, “Sanggamte aw, note khat leh khat kithutuak-in, pawl kikhenna omkha lo-in, na lungsim, na ngaihsutna uhleh na ngimna uh nakikhat sak un”(1Kaw.1:10) ah acih bangin Biakna makaihna tawh ngeina kepcingna-ah kithutuahna-in deihna bulpi ahihman-in akuamah peuhin maitai tak-in tukumakipan in mapangkhawm thakna neiciatni.\nBangbang hitaleh kumkhat sung cidam inTopa in hong kem a, maikum Khuado ah zong kimukik ding ilam-etna in hih Zola tawh khum dih ni. (Sakhawm zuaizuai dihni ei.)\na .Kum khen ningne, seino gual aw, Siansiam taangbang, damciat leeng ciing e.\nb.Sial zatam leh, lung i zuan teng, nuaciang siahin, kumkhen tawh sen, leh\nkhawm tani e.\nI biakTopa Pasian in akuamahciat lungnopna, lawhcinna leh maitaidetna tawh mazan daupaina tuni akipan in kumthak sung athakin I biak Topa in Thupha hong piakkim ciatna hi tahen!\nPS. Malay ateen October 16 ni in do in Singapore aate in 22 ni in do uh hi\nProf. C.Thang Za Tuan & Nu Cin Khan Lun\n2017 kum Malaysia gam Zomi Khuado ah Zinmangpi\nNi Thupi Prof. Dr. C. Thang Za Tuan Thuluui/Articles\nItem Reviewed: 2017 KUM MALAYSIA GAM KUALA LUMPUR KHUAPI LEH SINGAPORE KHUAPI AH ZOMIBUP KHUADO KHOPNA AH KHUADO THU PULAKNA Description: Rating: 5 Reviewed By: Cinpu Zomi


url: =SAIZANG KHUA THU - Laibu Saal\nHome > Zogam Khua tuamtuam te Thu > SAIZANG KHUA THU\nSAIZANG KHUA THU\nSaizang khua pen Tedim khuapi leitawlam a om khuapi khat hi. Tedim khuapi tawh Tai (7)(miles) bang kilamna hi. Geographical coordinates tawh gen leng 23° 18' 0" North leh, 93° 39' 0" East te kituahna ah om in, Tuipi maitang pan (Sea level) Pi 3000 sang hi. Tedim Township sung a om khua teng lak pan khualian khat in kihel a, 2009 kum in inn (420) val, pasal (1385) le numei (1455), milip avekipi (2840) teengna khuapi khat hi. Saizang khuapi leilulam-ah Phaileng, Sezang le Tedim khua-te, leitawlam-ah Mualbem le Vangteh khua-te om uhhi. Saizang khuapi nisuahnalam-ah Dimpi le Suangpi khua-te, nitumnalam-ah Paakzang le Kaptel khua-te om uhhi.\nSaizang le Leitawhtan(Tedim) kikal tuuk le khal in mawtawpi pai theih ding lampi khat nei a, Tedim-Kalaymyo (Kawlpi) mawtaw lampi tawh pailet suak thei hi. 1944 kum pawl a Mikang kumpi te ziksa Tedim-Saizang-Mualbem lampi pen akipuah toto hi. Saizang khuapi pan Ngatan lei kantan in Mualbeem khua tawh mawtawneu(jeep) paitheihna lampi in kihongzo lai bek a, khuakhal sung bek in kizang thei hi. Hih lampi tawh akizom in Meitei gun pen Liivei lei pan kantan khit ciangin Paakzang, Heilei khua te dong mawtaw lampi pailet suak hi. Saizang-Vangteh lampi zong geelna kinei a, Saizang khuapi pan Sialtang lui, Innkhang lei kikal mawtawneu paitheina lampi 70% bang kizik khin hi. Saizang khuapi leh Kaptel khua kikal pen Mikang kumpi hun, Galpi nihna(WW II) lai in, Kaptel lei dong mawtawneu pai nading lampi aki bawlkhit hangin, kipuah kik zo nawn lo hi. 1995 kum Pu Zel Za Langh Hausak lai in kumpi tung pan huhna tawh Saizang-Tedim kikal mawtaw lamthak kizong thuah hi. Tua kum mah in mawtawneu(jeep) pai theihna lampi in kihong zo hi.\n2005 kum in khua-nu khua-pa hanciamna tawh kumpi tung pan in auto telephone line khat kingah hi. Exchange zumpi khat dingsak in khuasung mun 30 val ah kikhenkhia kik hi. 2009 kum in Hausa pawl hanciamna tawh kumpi tung pan Sub-Post Office(Laito zum) hon theihna ngah hi. Oct 13, 2009 ni-in Laito zum honpawi nopcitakin kibawl hi.\nGalpi nihna hunlai in Saizang khuapi pan leitawlam tai (4)na om Ngalzang kicihna pen Mikang kumpi in vangleng tual in zang ngei hi. Khamtunggam(Chin) sung a vangleng tual akibawl theih nading mun atam het lo lak pan khat in kihel hi.\nSaizang khuapi pilna lam tawh kisai amasa penpen Zolai sang(Anglovenacular 4th Standard School) khat June 1, 1941 ni-in kihong hi. Burma Socialist Program Party(BSPP) hun sung July 10, 1977 ni-in tan (8) ciang kahtheihna Sang(Basic Education Middle School) khat kingah leuleu hi. Tu in Saizang khuapi-ah Tan (8) ciang kahtheihna sang khat, 1986 kum a akingah Tan (4) ciang kahtheihna sang khat, avekpi in kumpi sang (2) om hi. Tua ban-ah sangkah thei nai lo naupangte adingin Ciimnuai Development Center, Saizang innpi le St. Joseph Convent-te ah naukepna le naupang pattahna sang(Pre-school)te kihong hi.\n1971 kum in Sub-Health Center kumpi tung pan kingah a, tangpi cidamna nading in nausuak khutsiam(mid-wife)khat zong hong koihsak pah hi. Tuma in Saizang Catholic Pawlpi deihsakna tawh 1956 kum a kipan in St.Joseph Convent a om nungaksiangtho te'n kua mah deidan lo in cina lunate hong bawl hong khoi uh hi. Zato inn ding singinn khat 1995 kum in kilam a, 2002 kum ciangin taihinn hoih mahmah khat in kikhan zo hi.\nNidang lai pek in Khuasung a om lui tuinak teng in Saizang khuabup neek le dawn ding hon cing zolo hi. Feb 15, 1927 ni-in Pu Pum Tual le PU Thawng Za Kham-te hanciamna tawh Phaileng khua le Saizang khua kikal Zozang pan tui kila hi. Tui akilak masakpen in kiciamteh hi. Ahizong kithuthuah lohna tuamtuam tawh kipuah zo nawn lo in, mangthang kik hi. Tua khit ciangin zong Vatuinak pan tuilak ding kipan ngei napi', kizom suak zo tuam lo hi. 1947 khit ciangin Zalui(Tedim) tuilakna a kizang siktuizawn-te pawlkhat kingah hi. Tua teng kitawphah in tangpi tangta hanciamna tawh Aug 12, 1950 ni-in Zozang tui kila a, Mualtung le Singzang veeng teng nuamtakin kizang zo hi. 1980 khit pawl in Tedim gamsung ah UNICEF huhna hong tung a, khuasung vaihawm maikai-te hanciamna tawh 1983 kum in Zawmtui kila hi. Inn kibehlapna le tuinaak kipuahzawh lohna tuamtuam tawh hong kicing zo nawn lo leuleu a, 2005 kum in gamdang huhna tawh Lamzang khuakhung Kengtang tuinaak pan tui kila thuah leuleu hi.\nSaizang khuapi ah Christian upna pen 1920 khit pawl in hong tung a, tangkhua ahih mah bangin atuma in pupa ngeina Dawi biakna leh Laipian Pau Cin Hau upna te na sang uh hi. Tu in Saizang khuapi ah Roman Catholic, Tuiphum(ABM), E.B.C, Siangsawn (Pau Cin Hau), Full Gospel, A.G, Z.B.C, S.D.A leh Buddhist cih bangin biakna pawlpi (9) om hi. Tua teng lak panin RC tampen a, 65% bang pha hi.\nKawlgam Suahtakna ngah zawh Hausa seem ngei teng\n1. Pu Thawng Za Khup 1928 - 1951 (Sukte)\n2. Pu Gen Pum 1951 - 1956 (Hatlangh)\n3. Pu Thawng Za Khup 1956 - 1961 (Sukte)\n4. Pu Gen Pum 1961 - 1966 (Hatlangh)\n5. Pu Khan Nenh Pau 1966 - 1972 (Gualnam)\n6. Pu Song Cin Pau 1972 - 1974 (Songput)\n7. Pu Vungh Za Kham 1974 - 1981 (Munsuang)\n8. Pu Song Cin Pau 1981 - 1985 (Songput)\n9. Pu Hen Pau 1985 - 1988 (Gualnam)\n10. Pu Vai Kho Thang 1988 - 1989 (Songput)\n11. Pu Zam Do Lian 1989 - 1991 (Tawmging)\n12. Pu Langh Khan Thang 1991 - 1994 (Tawmging)\n13. Pu Zel Za Langh 1994 - 1996 (Gualnam)\n14. Pu Suan Kam 1997 - 1998 (Gualnam)\n15. Pa Lian Kho Thang 1998 - 1999 (Songput)\n16. Pa Gin Do Langh 1999 - 2000 (Tawmging)\n17. Pa Lian Kho Thang 2000 - 2002 (Songput)\n18. Pa Tual En Pau 2002 - 2006 (Songlam)\n19. Pa Suang Zam Thang 2007 - (Hatlangh)\nSaizang Tuiphum Pawlpi, Diamond Jubilee (2003)\nSaizang khua tui lakna thu - Pa Awn Sian Pau; Saizang Tuiphum Pawlpi, Diamond Jubilee (2003)\nMuanding Laitai (Lom 2, Hawm 3); July-September 2008\nMuanding Laitai (Lom 3, Hawm 3); July-September 2009\nMuanding Laitai (Lom 3, Hawm 4); October - December 2010\nSaizang khuapi ah Tan(8) ciang akikah theihna Basic Education Middle School khat leh Tan (4) ciang akikah theihna Basic Education Primary School khat, kumpi sang avekpi (2) om hi. Tua ban-ah sangkah thei nai lo naupangte ading in Ciimnuai Development Center, Saizang Innpi leh St. Joseph Convent-te ah naukeepna leh naupang pattahna Sang-te kihong hi.\n2.Laithei Masa teng\n3. Anglovenacular 4th Standard School, Saizang\n3.1. Zolai Sang Headmaster seem ngei teng\n4.Basic Education Middle School, Saizang\n4.1.B.E.M.S Headmaster seem ngei teng\n5.High School Sangke Ding Hanciamna\n5.1. Tan (9), Tan (10) hilhding kicial ngei teng\n6.Basic Education Primary School, Saizang\n6.1.Primary School Headmaster seem ngei teng\n7.1 Siapi Tun Khan Nang (T.E.O)\nSiapi Tuang Do Kham (T.E.O)\nSaizang' ta Distinction tawh High School zo teng\nSaizang khuapi pen 1889 kum in Mikang kumpi uksung kitung hi. Tua hun laitak in Saizang khuapi hausa pen Pu Do Tual (Sukte) hi a, mikang kumpite in zong Kawllai leh Mikang lai hong hilh ahih manin laithei pawlkhat ki om khin hi. 1917 kum in Piantit (France) kipai in, hong ciah kik uh ciangin Lushei aw tawh A, Aw, C, Caw, cih a kipan khuasung ah Zolai sim hong kipan hi.\n1936 kum in India kumpi khutsung panin Kawlgam atuam vilvel in hong kha khia a, Mikang kumpi in 1937 kum in Saizang khuapi-ah Anglovenacular 4th Standard hong pia hi. Ahizong tua laitak a hausa seem Pu Thawng Za Khup (Pu Do Tual’ tapa) leh khuasung vaihawm te’n haksakna tuamtuam tawh na sang ngam pak lo a, June 1, 1941 ciangin Mikang kumpi deihsakna mah tawh Saizang khuapi ah Anglovenacular 4th Standard Sang kihong zo hi.\nLaithei masa teng\nHih bangin Saizang khuapi-ah sang ki neihzawhma pek in, anuai-a teng in lai nathei khin uh hi.\n(A) Kawllai ana siam mahmah Pi Tel Za Kai (Ukpi Thawng Za Khup’ zi)\n(B) Kawllai Tan (2) ciang azo –\n(1) Pa Gen Pum\n(2) Pu Neng Zam\n(3) Pu Suah Cin\n(C) Kawllai Tan (4) ciang azo –\n(1) Pu Son Tual\n(2) Pu Zen Kam\n(3) Pu Dal Do Zen\n(4) Pu Thawng Za Lian\n(5) Pu Theu Thang\n(D) Mikang lai Tan (5) ciang azo –\n(1) Pu Thual Za Tun\n(2) Pu Son Ki Thang\n(E) Mikang lai Tan (6) ciang azo –\n(1) Pu Son Zam\n(2) Pu Thang Za Kham\n(3) Pu Khan Nen Pau\n(4) Pu Lian Tual\n(5) Pu Hen Pau\n(6) Pu Thuam Cin Pau\n(7) Pu Neng Kho Kam\n(8) Pu Song Khan\n(F) Mikang lai Tan (7) ciang azo –\n(1) Pu Thawng Za Khup\n(2) Pu Dal Za Kam\n(G) Mikang lai Tan (8) ciang azo –\n(1) Pu Tual Khen Pau\n(H) Tan (10) ciang azo –\n(1) Pu Thawng Cin Thang\n(2) Pu Neng Khen Thang\n(3) Pu Mang Kho Nang\nAnglovenacular 4th Standard School, Saizang\nSaizang khuapi ah Sang kihoncil June 1, 1941 ni-in Zolai Tan (4) sinding Saizang khuapi pan om zolo a, Pu Thang Kam (Suangpi), Pu Gen Nang (Phaileng), Pu Thang Heh Cin (Phaileng) leh Pu Tual Khan Dai te bei hi uh hi. Saizang khuapi pan Tan (3) sin Pu Tun Khan Lang, Pu Thuam Za Nang, Pu Zel Za Lang leh Dimlo khua pan (3) bek hi uh hi.\nSiapi Phut Thang (Suangpi) in sang kihoncil pan 1942 kum dong Siapi hong seem a, ahuh dingin Sia Dal Do hi. Siapi Thawng Kho Hau (Thuklai) in June 1, 1942 kum pan March 31, 1943 kum dong Siapi hong seem a, ahuh zong Sia Dal Do bek mah hi. Siapi Thawng Kho Hau pen 7th Standard azosa khat ahih manin lai hilhdan kicing ban-ah, sangpan paikhiat khit teh akizang thei ding kimawlna (Sports) hita leh, lokhawhdan lam hita leh, Pasianthu biakna lam hita leh abulpi tawmtek zong na theisak ahih manin sangnaupang te adingin muhna leh theihna khangzaw semsem a, Saizang khuapi-ah lai theihnopna leh pilna deihna hong khang hi. Janpangal hong hat ciangin sang kikhak phot a, June 1, 1946 ciangin kihong kik zo pan in, Siapi Son Khan En Do Pau (Vangteh) hong tung hi. Aman tawmvei bek hong sem a, Normal Teachers’ Training Course sinding apaikal in Sia Neng Kho Kam (Saizang) in kumkhat sung Siapi hong seem hi.\nZolai sang Headmaster seem ngei teng\nSaizang khuapi, Anglovenacular 4th Standard School, Siapi aseem ngei teng anuai-a bang hi.\n1. Pu Phut Thang (1941 – 1942) Suangpi\n2. Pu Thawng Khaw Hau 1942 -1943 Thuklai\n3. Pu Son Khan En Do Pau 1946 – 1946 Vengteh\n4. Pu Neng Kho Kam 1947 – 1948 Saizang\n5. Pu Son Khan En Do Pau 1948-1955 Vangteh\n6. Pu Nugl Za Mang 1955-1957 Sezang\n7. Pu Tun Khan Pau 1958 – 1960 Tuipi\n8. Pu Pau Hen Thang 1960 – 1961 Ngennung\n9. Pu Khum Dal Thang 1961 – 1962 Vangteh\n10. Pu Tun Khaw Pau 1962 – 1968 Saizang\n11. Pu En Tual Zam 1968 – 1968 Vangteh\n12. Pu Kam Za Dal 1968 – 1970 Mualbeem\n13. Pu Khup Do Thang 1970 – 1977 Lailo\nBasic Education Middle School, Saizang\nSang neihzawh kum tampi khit ciangin, Middle School, Tan (8) sang kideih ahih manin vaihawmna kinei a, makaite taangpi hanciamna tawh May 15, 1972 ni-in B.E.M.S Sangke kihong hi. Tua hunlai in anuai-a teng in deihsakna tawh lai hong hilh uh hi.\n(a) Siapi Pa Thang Do Pau\n(b) Ahuh – Pa Giak Zam Thang\n(c) Ahuh – Pa Pum Cin Thang\n(d) Ahuh – Pa Kim Za Hang\n1977 kum ciangin Saizang khuagei beel in tualgal hong om a, Hausa Pu Vungh Za Kham, Upa Pu Vungh Ki Thang leh Saizang khua tangpi tangta kithukim diamdiam in kumpi galkapte na huh uh ahih manin Col. Myo Myint leh Lt. Col. Mya Maung-te thukimna zui in, July 10, 1977 ni-in Basic Education Middle School hong pia hi. BEMS_lim\nB.E.M.S Headmaster seem ngei teng\n1. Siapi Thang Za Suan 1977 – 1978 Lailui\n2. Siapi Mang Za Suan 1978 – 1980 Mualbeem\n3. Siapi Thang Khaw Lian 1981 – 1990 Taklam\n4. Siapi Tuang Do Kham 1990 – 1997 Saizang\n5. Siapi Gin Khan Khual 1998 – 2005 Dimzang\n6. Siapi Aung Myint Swe 2005 – 2008\n7. Siapi Thein Maung June 2008 – Aug 2008\n8. Siapi Bo Than 2008 – Seemlai\nSiapi Thang Khaw Lian hunsung in Saizang Tan(8) Sang in Tedim Township sung, kumpi Tan (8) laihuan-ah kumsim phial mah in, ahoihpen lam ah kihel zoden hi. Tua ban-ah Tedim Township sung Tuukpeng kimawlna ah zong gualzo thei zel hi. 1996 kum Siapi Tuang Do Kham hun in a omsa 'U' building khang ah singinn khat kilamthak hi.\nHigh School Sangke ding hanciamna\nSaipi Tuang Do Kham’ deihsakna leh sangnaupang’ nu le pate hanciamna tawh kizui in, June 1, 1997 ni-in Tan (9) kihong beh hi. Siapi Tuang Do Kham tawh mapangkhawm dingin Sia Nang Sian Thang (Sezang) kicial hi. Tan (9) akihong cil in Saizang khuapi pan pasal (3) leh numei (3), Buan leh Tuithang pan numei khat tuak, avekpi (8) kipha hi.\nHaksakna tuamtuam tawh 2004 kum ciangin Tan (9), Tan (10) kihong zo nawn lo hi. June 1, 2008 ni-in hong tungthak Saipi U Thein Maung’ deihsakna leh Hausa upa hanciamna tawh High School Sangke kihong kik hi. Tuahsiatna tawh Siapi U Thein Maung in hong nusiat ciangin Siapi Bo Than hong tung a, akum kik ciangin Tan (9), Tan (10) kihong zo nawn lo leuleu hi.\nTan(9), Tan (10) laihilh ding akicial ngei teng\n1. Sia Nang Sian Thang (1996-97)\n2. Sia Lam Za Pau\n3. Sia Thang En Hen(2001-02)\n4. Sia Thawng Cin Kham\n5. Sia Langh Gin Kham\n6. Sia Thang Deih Piang\nBasic Education Primary School, Saizang\nAugust 18, 1966 ni ciangin Kawlgam Revolution of Council kumpi in Saizang khua ah No 2. Basic Education Primary School hong pia hinapi in, thu tuamtuam tawh June 1, 1977 ciangin tua No 2 sang pen Phaileng khua-ah Burma Socialist Progamme Party (BSPP) kumpite in hong khinsak hi. June 1, 1986 kum ciangin BSPP kumpi mah in No 2, BEPS sang hong pia kik leuleu hi.\nSaang akingah a kipan building dingin Awnghng veeng a akilam Village Health Center pen kizang toto hi. Kum tampi khit ciangin UNDP leh kumpi tung pan huhna tawh Pangphung veeng ah Saizang Innpipa Pu Tual Khaw Mang’ leitang tungah amah hong phalna tawh, building thak kilam a, 2006-07 laisim kum in kihong hi.\nPrimary School Headmaster seem ngei teng\n1. Siapi Uap Za Gin 1972 – 1974 Mualbeem\n2. Siapi Niang Za Thang 1974 – 1976 Suangpi\n3. Siapi Zam Khan Thang 1976 – 1977 Vangteh\n4. Siapi Pum Za Kham 1986 – 1992 Saizang\n5. Siapi Kam Lam Cing 1992 – 1995 Saizang\n6. Siapi Khup Lun Cing 1995 – 1999 Saizang\n7. Siapi Zam Lian Thang 1999 – Seemlai Saizang\nSaizang khuapi ah Christian upna pen 1920 khit pawl in hong tung a, tangkhua ahih mah bangin atuma in pupa ngeina Dawi biakna leh Laipian Pau Cin Hau upna te na sang uh hi. Kum 2000 a kipan in Saizang khuapi ah khanglui Dawi biakna bei hi.\nTu in Saizang khuapi ah Roman Catholic, Tuiphum (ABM), E.B.C, Siangsawn (Pau Cin Hau), Full Gospel, A.G, AZBC, S.D.A cih bangin biakna pawlpi (8) om hi. Tua teng lak panin RC tampen a, 65% bang pha hi.\n1. Khanglui Pupa Ngeina (Dawi Biakna)\n1.1 Saizang Khua Tuulpi seem ngei teng\n1.2 Saizang Khua Dawisa Siampu seem ngei teng\n2. Laipian(Pau cin Hau) Biakna hong tunna\n2.1 Laipian suakmasa teng\n2.2 Laisang seem ngei teng\n2.3 Paaina Sanginn\n3. Suahtaak Biakna Beltawng hong omna thu\n4. Siangsawn(Pau Cin Hau) Pawlpi tangthu\n5. Saizang Tuiphum Pawlpi Tangthu\n5.1 Saizang Tuiphum Pawlpi keem Siate Tangthu\n6. Saizang Roman Catholic Pawlpi Tangthu\n6.1 Saizang ta Catholic Siampi leh Nungak Siangtho teng\n7. Saizang E.B.C Pawlpi Tangthu\n8. Saizang Full Gospel Pawlpi Tangthu\nDr. Zam Len Mang tangthu\nKhanglui Pupa Ngeina (Dawi Biakna)\nSaizang khua asat masa teng, ateeng masa teng in dawi na bia uh hi. Saizang khua bup tawh kisai in Khul or Keel-ip leh Tual khua biakna ci-in mun thupi nih biakpiakna in na nei uh hi.\nBiakpiakna pen kumsim in khatvei ta nei hamtang hi. Khul (or) Keel-ip pen keeltal in khai/bia a, Tual pen vok tanei khin tawh kibia/khai hi. Khul or Keel-ip pen Pu Thawmte makaihna tawh kibia hi a, Saizang khua-ah akhai ding (abia ding) Pu Thawmte a teeng nawn loh a kipan biakpiakna kibawl nawn lo hi.\nTual (khua) biakna ahih leh khua sung mi khempeuh tawh akisai hi a, beh khat in munkhat tek ah biakpiakna nei ciat uh a, khuasung ah Tual biakna mun (7) bang om ngei hi. Pu Kai Phung in Saizang khua-ah Hausa asep laitak in, atapa Vial Pau gul tukin si a, khuazangin phu la dingin gul beng ngeingai uh hi. Gulpivom (khuasiam) that uh a, gualzawh in suangsaupi khat phut uh hi. Tua suang kiphutna pen Saizang khua cianlai cihna mun-ah om in, Gulmual zong kici a, Pu Kai Phung in Gulmual aphut khit a kipan khuazangbup in tua mun ah Tual biakna nei khawm uh hi. Hih Tual biakna pen khua sung a teeng mi khempeuh in cidamna, nopsakna angah theih nading leh mailam thupiang ding nget kholhna ahih manin biakpiakna a, abei khempeuh khuazangbup in kidong hi.\nHih Khuul leh Tual biakna te nidang in Dota kha in kibawl a, anung ciangin Dopi kha in kilbawl hi. Tual biakna hun pen Sialsawm zong kici hi. Hih sialsawm pen Zomi khempeuh in neikim lo biakpiakna khat hi.\nHih teng ban-ah sumtawng, innsungpi, pusa dawi, huan dawi cih bangin dawi minlawh tampi zong bangkua tek pan in na bia lai uh hi.\nSaizang khua tuulpi seem ngei teng\nDawisa Siampu seem ngei teng\nLaipian (Pau Cin Hau’ thu) hong tunna\nSaizang khua ah Laipian thu 1915 kum pawl in hong tun hangin kizom suak zolo hi. Tua bang a om laitakin Pu Tuah Hau, Pu Lut Suang, Pu Cin Langh leh Pu Vial Za Thang, hih teng (4) in dawi biakna sungah ih om sangin a olzaw Pasian thu kanleng ci-in Pasian thukan dingin Thangzang khua Laisang Pu Zing Khai tung Pasian thuzuihzia dong dingin pai uh hi.\nPu Zing Khai in zong “Pasian thu zuihna pen manpha mahmah in vokno aknote tawh bia a phuisam nate omlo in kam guak tawh Pasian tungah paaina kizang hi,” na ci a, “Pasian paai nading Sanginn na lam un, na zawh ciang Sanginn hong ding leh innphiat dingin hong pai ning,” ci-in na vaikhak hi.\nAcih mah bangin sanginn lamkhit ciangin Laisang Pu Zing Khai anungzui Pu Tual Za Langh leh Pu Vial Khan Do te tawh Saizang ah hong pai uh a, Marh 18, 1933 ni-in anuai-a teng innphiatsak hi.\nLaipian Suak masa teng\nA. Pu Cin Langh (Munsuang)\nB. Pu Lut Suang (Vangaw)\nC. Pu Thang Za Suan (Thawmte)\nD. Pu Tuah Hau (Munsuang)\nE. Pu Vial Za Thang (Munsuang)\nLaipian Pu Pau Cin Hau in ama khut nuai-a amah tawh Pasian thu asepkhoppih dingin gambup huam ahizong, gamkhen khawl ahizongin anuai-a bangin zamin na vawh hi.\n2. Laito mang\n3. Lai-at mang\n4. Khawk Laisang\n5. Khua laisang\nLaisang seem ngei teng\nSaizang khua Laisang dingin anuai-a teng in azomzom in na seem uh hi.\n1. Laisang Pu Tuah Hau (1933 – 38)\n2. Laisang Pu Vial Za Thang (1938-39)\n3. Laisang Pu Lut Suang (1939-60)\n4. Laisang Pu Vungh Khua Hau (1960-69)\n5. Laisang Pu Cin Lian (1969 - )\nLaisang Pu Lut Suang makaih hun ciangin inn leh mi kikhangto amahmah in inn 90 val bang kipha hi.\nLaisang Pu Tuah Hau in amasa penpen paaina Sanginn ahuankhang zang-ah na lam uh hi. Laisang Pu Lut Suang hun ciang tua mun pan kituah in Khanpi vumnuai-ah lam hi. Hih akilamna mun pen Pu Luai Langh tung pan Pu Vung Kam in alei kik hi a, huankhang lam teng Pawlpi’n lei a, 1954 kum in Sanginn lam kizo hi.\nLaisang Pu Cin Lian hun ciangin Pu Cin Za Vungh teenna aleitang leh inn Jan 31, 1983 ni-in lei a, tu mun ah kikhawm hi. Pawlpimi hong khantoh ciang kihawm thawh a 1996 kumin Pawlpi vaihawmna tawh Sanginnthak kilam kik hi.\nSuahtaak Biakna Beltawng hong omna thu\nSuahtaak biakna Beltawng a pianna in Laizang Pu Vungh Khua Hau sephun sung hi a, Phungpin in Pasian thu zuih nading agen pen pawlkhat in deih gen lua ahih manin kitelkhial in, upate in zong phungpi te’n tubang gen ahih leh Suahtaak biakna ci-in min phuak a, Beltawng tawh zom in 1963 kum sungin pawlpi khat a dingkhiat ding hong kipan hi. Ahizong upate ngaihsutna tawh 1969 kum dong kipawl theihtheih nadingin thu kigenpih hi. Khanglui hun abullet nuam te’n phungpi tawh kizop nading ngaihsun thei nawn lo ahih manin Oct 5, 1969 ni-in Suahtaak biakna Beltawng cih zopsuak ding thukimpih uh hi.\nSaizang Full Gospel Pawlpi\nApril 1998 sung Saizang khua Tuiphum Biakinn-ah akibawl crusade tungtawn in Yangon a om Nu Cing Lian Dim, USA a om Pa Lian Khan Mung-te panpihna tawh Sia Kham Suan Hang (Laitui) in Saizang khua-ah March 16, 1999 ni-in mission nasep hong pan hi.\nBiakinn neih masiah Pu Kham Suan Pau’ innnuai kisap in, mun tuamtuam pan panpih na leh pawlpi mite hanciamna tawh biakinn kilam a, May 5, 2006 ni-in Rev. Dr. Dam Suan Mung in biakinn honna hong neihsak hi.\nTu in Saizang FGA pawlpi ah mi 228 val, innlip inn (30) val kipha hi.\nSaizang Tuiphum Pawlpi Tangthu\n1. Hong tuncilna\n2. Pawlpi kipatna\n3. Hamsatna tuamtuam\n4. Biakinn ding hanciamna\n5. Pawlpi keem Sia-te tangthu\n5.1 Rev. Cin Pau\n5.2 Rev. Vum Lian Thang\n5.3 Rev. Thang En Hen\n5.4 Sia Zam Khan Mung\nSaizang khua-ah Christian thu khaici pen 1928 kum in sangnaupangte ahi Tg. Suan Gin leh Tg Son Tual-te tungah na kituh masa a, ahizong kizomsuak zolo in, tuzawh ciang Tg Lian Tual tapidaw hong suak a, 1933 kumin Sihuang khua-ah Rev Strait in tui na phum hi. Amah zong na zomsuak zolo leuleu in mundang ah na tai zel hi. Tua kawmkal pan in Tg Dal Za Kam (Col. Dal Za Kam) in kum 5 sung bang a ngaihsutna tungtawn in, 1932 kum beikuan in Rev. Lian Zam tung pan Gawng khua’ lui-ah tuiphumna ngah hi. Amah ahih leh upna kipsuak napi’n, sangpilna angah khit a kipan nuntakna zongin mun dang tung kawikawi a, Saizang khua-ah om hun nei lo leuleu hi.\n1937 kum in Pu Neng Suan Pau (Si; April 3, 1980) te apa uh Pu Thawn Kham dam lo in, kithoih zel cihbangin lungkham in a omlaitak, tua hunlaitak a Saizang khua-ah Siapi hong seem Sia Phut Thang in zong nipini sial in thungetsak in napai zel a, Pasian’ thu genpih thei zel hi. Asawt ciangin Pasian thu hong sang thei uh a, 1937 sung mah in Rev. Nelson leh Sia Sein Htwe, Tedim Pawlpi upa Pu Ngul Lang, Pu Gin Thual, Pu Neng Thawng, Pu Pau Za Kam-te samin innphiat uh a, Tapidaw na suak uh hi. Tua laitak in anuai-a tengin zong na tangsuah uh hi.\n1. Pu Gin Thuam (1922 – March 25, 1987)\n2. Pu Suah Vum\n3. Pu Vum Cin\n4. Pu Neng Khen Thang\n5. Pu Vungh Lian Nang\n6. Pu Kham Do Thang (1920 – May 1992)\n7. Pu Pum Khen Thang\n8. Pu Pau Khai\n9. Pu Kai Kho Tual\n10. Pu Thawng Ngul\n11. Pu Tel Do\n12. Pu Khai Za Nang\n13. Pu Luan Do Thang\nAmau teng tawh Biak piakna kipan a, Tapidaw Pawlpi hong kipan thei hi.\nSep 7, 1946 ni-in Pu Kham Do Thang leh Pu Khup Thuam’ te inn Rev Nelson leh upate mah in inn naphiatsak uh hi. Nov 6, 1946 ni-in Pu Gin Thuam’ te leh Pu Neng Cin’ te inn, Jan 26 1947 ni-in Pu Neng Khen Thang’ te inn, 1948 kum in Pu Gen Za Hang’ te leh Pu Kham Thiau-te inn cih bangin abanban in inn naphit uh hi.\nTua hun lai Tapidaw asuak masate pen khua leh tui, u leh nau te’n nakpi takin na el bawl in na langpan uh hi. Topa Zeisu in damlote damna ngahsak, mihai zulung veite pilna ngahsak ahih amanin mihai biakna ci-in na lipkhap ngaihsut mahmah lai uh hi. Atawpna ah Tuiphum Tapidaw suak lo ei teng kipawl ni ci-in, bawng go saban in kamciam nabawl lai uh hi.\nHibang kawmkal ah Pu Neng Cin’ pa Pu Go Song hong sih ciangin asanggam te’n leisungah phum ding phalloh na a kipan, akap amat, agawh alup ko mau simsak nung, ko gui nung ci-in pawlpite na tawng uh hi. Pu Go Song silung om sung mah in Pawlpi te’n hi bangin thukhun nabawl uh hi.\n(1) Khanken golo ding\n(2) Zu zanglo ding\n(3) Kuangbawl khultawh pawlpi’n seem ding ci-in kithukim uh hi.\nAsanggam teng in zong na langbawl uh a, siguina-ah kua man huh nuam lo ahih manin RC pan Pu Song Cin Pau leh asunghpa Pu Gen Do bekin huh ci’n kigen hi. Sigui ciangin Tedim pan Rev. Nelson hong paisuk a, Tuiphum Pawlpi’ khan-ah akigui masapen na zong hi pah hi.\nTua kipan in Tapidaw te leh midangte kiton khawm thei nawn lo in, ki elna leh kilangbawlna zong hong khang semsem hi. Ahizong hi bang huhau in Pawlpi sungah kipumkhatna leh thangahna hong piangsak zaw hi.\nBiakinn ding hanciamna\nSaizang Tuiphum Pawlpi phut masa teng in tulaitak a RC biakinn kong san teng ah (30 X 12) azai, atung suangpeek khuh biakinn khat na lam uh hi. A umna singpek teng ding Pu Neng Khen Thang in sik a, akisam dang teng khempeuh tuhun lai a Tapidaw suakmasa-te hanciamna vive hi. Kongkhak ding zong nei zolo ahih manin thangkhau ippite nakhai uh a, 1952 kum in Rev. Cin Kho Gin’ thuphapiakna tawh kikhopna kizangsuak hi.\nHun hong pai tohtoh ciangin Pawlpi zong hong khang semsem in inn(18) bang kipha a, kikhopna mun zong hong zatcing nawn lo hi. Tua hih manin biakinn zong RC biakinn kong pan in dawi biakna akizang gampi sazawn thoihna mun Dawitaizang ah kikhin to hi. Biakinn pen (40 X 20) zai in leisek tawh akilam, taihinn hoih mahmah khat hi. Hih biakinn lamna ah zong pawlpi inn(18) te’n aneihsa uh leh athagui athatang uh sit lo in, kipia khia uh a, Pu Vial Do Pau, Pu Neng Khen Thang- te leh khuasung le khual pan huhna tuamtuam tawh akilam hi. Hih biakinn toplai in Tapidaw suakmasa Pu Khup Thuam leh Pu Neng Cin te zong sehnel pua, leisek nawn in mapang zolai uh a, Pu Suah Vum in zong lettama khat in apatna pan atawp dong mapang khawm uh hi.1964 kum in Rev. Cin Pau’ thuphapiakna tawh kikhopna in kizang hi.\n1994 kum ciangin pawlpi inn zong (50) val bang kipha a, pawlpimi kibehlap toto ahih manin biakinn pen hong hawmthawh leuleu in, agolzaw khat neih zawh nading ki lunggulh leuleu hi. Building Fund Committee zong kinei a, 1999 kum in T.B.A General Secretary Rev. Hau Za Cin in foundation hong ciansakna tawh biakinnlam kipan hi. Biakinn lamna ah Pawlpimi tawh aki bangin Pu Awn Za Pau, Maj. Zel Za Lang, Pa Vum Do Lian-te zong hanciampih uh a, mundang khual tuamtuam pan deihsakna tawh hong piak huhna tuamtuam tawh Feb 27, 2003 ni-in Biakinn honpawi kibawl zo hi. Biakinn pen (80 X 40) azai, leisek dawlnih innpi khat hi a, Pev. Cin Sian Pau (Pu Gan Thuam’ tapa) in thuphapiakna hong neihsak hi.\nPawlpi keem Siate\n1. Rev. Cin Pau\n2. Rev. Vum Lian Thang (Dip. Th, B. Th)\n3. Rev. Thang En Hen (Dip. Th, B.D, LLB)\n4. Sia Zam Khan Mung (BA, M.Th)\nSaizang Khua, R.C Pawlpi tangthu\n2. Khaici masa\n3. Pawlpi kipatna\n4. Siampi masa leh hamsatna tuamtuam\n5. Biakinnpi leh St. Joseph convent\n6.1 Saizang' ta RC Siampi suak teng\n6.2 Saizang' ta RC Nungak siantho suak teng\n1939 kum sungin khamtung gam-ah Topa Zeisu hong gupna thu puak dingin Mandalay pan sawltak Siampi Fr. Falein leh Fr. Maineir tegel hong pai to uh hi. Kawlpi pan Tedim, Tonzang teng ah va pai uh a, Tonzang pan aciah kik ciangin Saizang khua hong nawk in, Ukpi Pu Thawng Za Khup’ phalna tawh amah innpi-ah Pasian thu genna nei uh hi. Amau thugen teng zong Pu Thawng Za Khup in zokam in gen kha kik hi.\nTua hun laitak in Pu Neng Zam in Tedim Laito-ah naseem in om a, biakna thu zong akan kawikawi hi. Tuiphum Pawlpi te’n zu taang ahih main Pawlpi Siate kiangah tua thu ava dot ciangin, “Psian in zu neek ding khaam lo hi. Zatsiam ding kisam hi. Meigit zat ih siam leh an neekna ih siam kei leh, inn leh lo supna hi. Zu zong kiim khat adingin zatui hi napi kimkhat adingin gu hi. Cidamna a aneite in zu tawmtawm ne ding a, anei lo te’n tang leh hoih zaw hi” ana cih ciangin Pu Neng Zam in hih biakna pen mi khempeuh zuih theih ding hi ci-in amin napia pah a, Saizang khuap pan amah bek Catholic a na tangsuah hi.\nPu Song Cin Pau in zong Pu Thawng Za Khup inn a, biakna thu kigen azak a kipan lunglut pah hi. Tua bangin Pu Neng Zam Catholic suahna thu azak ciangin amah tawh kikum thei zel hi. Pu Neng Zam in zong asanggamte Pasian thu azakna leh amuhna genpih in zolbawl hi. 1942 kum ciangin Pu Neng Zam, Pu Song Cin Pau, Pu Theu Thang leh Pu Tun Lam te Pasian khuavaak mu uh a, Laitui khua a om Siampi Bilivet leh Sia Ba Maung sam dingin Pu Song Cin Pau paisak in, Saizang khua pan amau teng innli Catholic suah uh hi.\nSiampi masa leh haksakna tuamtuam\nBiakinn neih zawt mateng in Tuilang leh Lailui khua-ah nipi va tang thei zel uh a, 1946 ciangin thuzuimi inn 26 hong pha hi. Biakinn ding zong adung pi 36, avai 18 apha, atung lopa kikhuh in, thangkhau ippi-te tawk aki um khat kinei zo hi. Sual kidawh zolo ahih manin khuk dinna lei kom tengtang hi. Tua kum sung mah in Siampi Fr. Dixneuf Saizang hong tung a, thuzuimi zong khang semsem a, 1948 kum ciangin inn 60 kipha a, thuzuite leh siampipa hanciamna tawh biakinn thak hoih mahmah khat zong kinei zo hi.\nFr. Dixneuf om tung lai in tui neek ding hamsa lua mahmah, missa biakna azat ding na ngawn haksa hi. Tua hun laitak in Sia Thuam Khan Cin tangvalno laitak hi a, kum tampi sung siampipa tawh kithuah in, siampi nasep huh den hi. Saizang khua pen tangkhuapi khat ahih mah bangin biakna lui sung a omte simmawh mahmah uh a, Fr. Dixneuf hong om ciangin hong dai zaw deuh hi. Tu ma in Fr. Bilivet in “Biakinn ah thu na nget uh ciangin Pasian mah-ah thu ngen na hi uh hi. No khamtungmite thu na nget uh ciangin na niksing uh tawh kilawm lo hi. Kawl mite bangin niktuak teng leu cin kilawm hi,” acih ciangin numite in niktual ateng pah uh hi. Tua pen thuzui lote in zahpihna in “A tenniik in kam kei dung sun, Pupa khua mual ih suak ngam ciam maw” ci’n la na ngawn phuak uh hi. Tangval pawl khat in zong RC nungak peuh mah tawh teng thei lo di cih kamciamna sa aban uh hi. Tua ban-ah misi huhau in mitampi ngaihsut theih lo thukhat om hi. Biakna thak tungtawn in misi pen nithum val koih thei lo ding cih leh, misi leng sungah Kiphum ding cih thu hi.\nBiakinnpi leh St. Joseph Convent\n1954 kum ciangin Fr. Dixneuf Falam ah piang in akithuahpih Sia Thawng Khan Nang nusia hi. Asawt lo in Mualpi khua pan in Fr. Ruellen hong tung a, Sia Thawng Khan Nang tawh 1958 kum dong khuakiim khuapaam ah va zin kawikawi uh hi. Fr Ruellen hanciamna tawh khangno pattah nadingin St. Joseph nungak siangtho-te (4) hong tung hi. Amaute in khangnote leitung pilna leh Pasian thu akhan khop theih nang hong pantah uh hi. Bek tham lo in, khuasung mite cidam nading zong M.B.B.S zosa Mikang Sister khat in kua mah deidan lo in, aliam abai, kep leh khoi hong thuah lai hi. Hibangin hong picing semsem ciangin biakinn pen sanginn ding a, akizat theih ding ngimna tawh mun tuamtuam ah huhna ngen hi. Tua huhna leh pawlpi huhnate tawphah in 1959 kum in leisak tawh kibawl biakinn lianpi khat lam zo uh hi. April 10, 1959 ni-in biakinn thak honna kinei hi. Fr. Ruellen in sia Gin Lam kawlgambup thuhilhisia sinna muh ah 1956 kum in puak a, 1965 kum a kipan amah tawh naseem khawm pah hi.\nEBC Pawlpi Tangthu\n1. Pawlpi Hong piankhiatna\n2. Biakinn neihna\n3. Pawlpi sia seem ngei teng\n4. Pawlpi sung pan Laisiangtho sang zo teng\nPawlpi hong piankhiatna\n1970 khit in Tedim gam sungah khanlawhna lianpi hong tung a, Saizang khua-ah zong hotkhiatna thu hong kitangko hangin a omsa pawlpi te’n na sangthei pak lo uh hi. 1979 kum ciangin Tedim EBC pawlpi pan Rev. Gin Khan Hau hong sawl uh a, Siapi Tuang Do Kham’ inn-ah taam in gupkhiatna thu tangko kawikawi hi. Tedim EBC pawlpi keem sia khat ahi Bo Gen Za Thang leh khango pawlkhat zong Saizang khua ah hong pai uh a, Bo Gen Za Thang in alawmte Major Tual Khen Pau leh Capt Khan Nenh Pau’ te lungsim va phawngsak hi. Oct 28, 1979 ni-in alunglut khangno pawl khat tawh Saizang khua-ah EBC pawlpi hong kiphut hi. Pawlpi kiphut tungin inn(8) leh mimal (44) kipha hi.\nPawlpi kiphut tung in anuai-a teng in hong makai uh hi.\n1. Major Tual Khen Pau\n2. Capt Khan Nenh Pau\n3. Tg. Zam Suan Mung\n4. Pa Hen Do Pau\n5.Tg Pum Khan Pau\n6.Tg Do Za Nang\n7.Tg Cin Do Langh\n8.Tg Pau Suan Langh\n9.Tg Thawng Kam\n10.Pa Pau Za Kham\n11.Pa Sing Khaw Thang\nPawlpi hong pian ciangin biakinn kinei zo pak lo in, biakinn neih masiah Pa Neng Do Kap-te inn asap la lo in hong zangsak hi. Biakinn mun ding Capt Khan Nenh Pau in ama huang asaklam 52 X 34 apha khat hong piak ciangin pawlpi mite zong hanciam pha mahmah a, 1983 kum in 30 X 18 apha suanginn khat lam kipan hi. 1985 kum in Rev. Vial Khaw Hau in honna hong neihsak hi. Biakinn pen suanginn hi a, hong sia baih bek tham lo in pawlpimi zong inn (20) val hong pha ahih manin biakinn thakkhat kitawm kik leuleu hi. Pawlpi mite hanciamna, Pawlpi pan huhna leh mun tuamtuam pan huhna kingah teng tawh sikkang inn khat kilam a, 1995 kum in Gambup Associate Secretary Rev. Lian Khup in hong honsak hi.\nPawlpi sia sem ngei tEng\n1. Rev. Gin Khan Hau (1979-82)\n2. Rev. Lian Do Nang (1990)\n3. Rev. Lian Khan Pau (1991-92)\n4. Rev. Zam Hen Thang (1993-96)\n5. Sia Langh En Pau (1997)\n6. Sia Go Lian Pau (1998)\n7. Sia Kai Khan Mung (1999-2002)\n8. Sia Kam Dongh Mang (2003)\n9. Sia Kai Khan Mung (2004- )\nPawpi sung pan Laisiangtho sang zo teng\n1. Rev. Lian Do Nang (BABS, MA (Theology)\n2. Sia Kam Dong Mang (BABS, M.Div)\n3. Sianu Ning Lam Cing (BRE)\n4. Sianu Man Gin Cing (BRE)\n5. Sianu Ciin Do Zen (BRE)\n6. Sianu Cing Sawm Lun (BRE)\nSAIZAANG KHUA AH SIANGSAWN PAWLPI HONG TUNNATHU Leh SIANGSAWN PAWLPI TANGTHU\nPasian in ka thu siangtho leh thu manpha te phatak pi in zui un, ci-in taktak ki zuizo nailo hi, ci hi. Tua mah bangin ki patcil hun in dawi biakna eh Pasian thu helkhawm na hunkhat, kamtam tawh paaina leh beeltung zatna hunkhat, kamtam bektawh paaina hunkhat hi-in, Pasian Kamsang lianpipa deihna tawh Laipianpa Pu Pau Cin Hau in Laitopa Pu Vum Khaw Thang kiangah, “Lung himawh ken. Leitung na nusiat hun ciangin na lupna tungah na sikei dinghi. Na luang lupna ngunkhuk khamkhuk asuak dinghi. Kei leh nang suan leh khak sungpan Pasian nasem khattuak hongpiang dinghi. Tuategel kithuah in Pasian na hongsep ciangin ka Pasian thu hongkhang dinghi, aci hi.\nAhun ahun in Pasian in thu hongpiak mah bangin 29-11-1993 ni aa kipan ni (3) sung in Pasian honghilh kholhna ahi Lailui khua aa, Laipian signboard aa Teipi a taang hi. Pasian Kamsang lianpipa Pu Pau Cin Hau deih bangzo nailo hi. Kum 1953 aa kipan in Valvum khua ah a (5) veina khawmpi pan in pawlpi min dingin, “LAIPIAN” ki kipsak hi.\nKeimah Pau Zen Thang in, Lailui khua ah Thang Sian Khai siansuah in ka zawhni nithum nizan in vantungmi khat in, “Hih baangkua sungah a sawtlo-in Pasian in mikhat zangh dinghi, na ciamteh in,” ci-in thu hongpia hi. Tuazawh nili ni ciangin Pasian in Sia Kam Suan Mang hong zanghpah hi.\nPasian in Sia Kam Suan Mang tungah thu a piakte in misiangtho kaihkhop na,khaa kihual sakna, ki zopna bawlna, hotkhiat na leh deih lohte paihkhiat na ahi hi. Tua aa kipan in a mah in Pawlpi upate tawh hih thute sem in a khua a khua, a gam a gam ah zinkhia uhhi. Anih veina ah Laimangpipa Pu Sian Khan Thang thukim pihna tawh a maute in khualzin khiakik in, Pasian thupiak na thute a zom uhhi.\nTuakhit ciangin Pasian thupiakna bangin Lailui khua ah phualpi phutin pumpi natsia, veisia te, lungsim vangik, thu haksa thuak te Pasian mintawh honkhia sutkhia uh aa, tuate lungdam mahmah in a khua ah a ciahkik uhhi. Tua ciangin Pasian thupiakna bangin Teeklui khua ah phualpi kiphut hi. Teeklui khua ah Pasian thupha a saang tampi hong om hi. Tua ciangin Pasian Tapa Pau Cin Hau deihna bangin 18-12-2004 ni-in Teeklui khua- ah, “PAUCINHAU PASIAN SIANGSAWN PAWLPI” cih ki piangkhia sak hi.\nTua khit ciangin vantung kumpipa Pasian in, Kamsang KamSuanMang tungah vantung khaa siangtho nasep na phualmun puah nading, a khaa mittawh muhkholh sakna bangin sakhaukhai ( Bualzang ) mun ah 2006 kum sungin Siangsawn Pawlpi kiphut hi. Hih mun ah pawlpi inn(8), Naipi tausang (1), pawlpi mite aituam inn (40) kiphut in gah leh teh sepna tawh Pasian minphat na a pian nadingin ma kipang in ki kalsuan hi.\nHih upna thumaan kalsuan na kinun takpih ahih man in Laipian pawlpi panin Siangsawn pawlpi ah kilut hi. Tua hun pan kipan in Saizaang khua ah Siangsawn pawlpi ah kiphut hongsuak hi.\nSource : Saizang Center.\nSaizang Khua ah Cinpu Zomi (Zomi eLubrary / Laibusaal)\nItem Reviewed: SAIZANG KHUA THU Description: Rating: 5 Reviewed By: Cinpu Zomi


url: =Zomi kammal bangci zatding ~ J. Thang Lian Pau :: ZOMI DAILY\nposted on 1 July 2016 at 7:12 am Lomkholna: Article, Thanglianpau\nZomi kammal bangci zat ding ~ J. Thang Lian Pau\nThu Patna: Zomi cih kammal tawh kisai in tu sawng teng mi tuamtuam in ZOMI cih kammal pen zang khial lua ta hang; Zomi cih in koi ciang huamsak I hi hiam? Cih bang dotna mi tampi in phulawh ahih manin kikup huai mahmah hi.\nZomi i cih in koi ciang huam ding cih leh i minam nasepna bang ci kalsuan ding cih tawh kisai-in, Re-unification deih lohna leh Zo minam bup khualnop lohna hi peuhmah loin, Zomi cih kammal in a huam ciang ding leh a zatzia ding kei ngaihsutnate kong buakhia ding hi.\nZo Minam Sungah Lom Tuamtuam Om:\nZo minam teng pen laizom minam khat hi hang i cih hangin, Chin/Lai a kici pawl, Kuki a kici pawl, Chho/Khumi a kici pawl, Mizo a kici pawl, Zomi a kici pawl cih bangin tampi i om hi. Hih panin minam khat hi hang, I cih hangin a lom a loma a tuamtuam tampi om I hihzia kilang hi. Hih lom tuamtuam tampite laka zia a kibang zaw deuh teng henkhawm in lompi li- Mizo, Zomi, Laimi, Chho? in kisuah thei hi. Lam khat panin misiam ten awsuah tawh kizui-in zong Zo minam teng pen “R” leh “G” group in khen hi.\nKuate “G” Group?\n“G” groupte pen mi khat sa khat hi napi hang, common nomenclature i neih loh manin i kilomkhawm thei kei a, minam tuamtuam peuh i kisa kha tawh kibang hi.\nTua hih manin “G” group’ a huam teng genna in “G” awsuah a zang teng, a hih kei leh mintap a zang teng, lam khat panin “R” awsuah a zang lo teng cih bangin hilhcian kul neknuk zel hi. “G” group teng kohna minam min a kizang ding pi pen “Zomi” hi napi, i valhnop loh man hiam, kilomkhawm limlim i ut loh man hiam, a hih kei leh Zomi in hong henkhawm zawh nai loh man hi zaw hiam, Zomi cih tawh i kiko ziau thei nai kei hi.\nAhi zongin i kikohna ding “Zomi” sanga hoihzaw a dang hawi I nei tuan kei hi. “R” groupte pen “G” group bangin zia kinai teng hi tuan lo a, minam min khat sungah a kilomkhawm thei zong hi tuan lo hi. (Hih thului sungah “G-group” munah “Zomi” Kong zangkhawm zel ding hi.)\nG-groupte Common nomenclature Ding:\n“G” groupte pen mi khat sa khat i hih mah bangin nomenclature a zangkhawm ding, a kilomkhawm dinga kilawm mahmah i hi hi. Zo minam bup kigawmkhawmna ding i laai lai takin “G-group” sung beek I kilom zawh loh pen thanat huai mahmah hi. Minam min khat zangkhawm loin kilomkhawm thei lo ding hi hang. Tua ahih manin G-groupte common nomenclature dingin “Zomi” kizen pen napi bang hangin khawsuak thei lo hiam, cih I suut kul ta hi.\nZomi a khanmawhna khat pen Chin State-ah Zomi i cih ciangin Chin State sunga teeng teng lawhna in kizang zel hi. Ahi zongin mi kibang taktak tuan lo (pau tuam, lai tuam nei) ihih manin ei bek i kigennop ciangin Tedim mi/gam, Falam mi/gam, Halkha mi/gam etc. cih bangin zat hong phamawh ta hi. Tua ahih manin Tedim leh Zomi cih kammal i zat zah hong kikim ahih manin Zomi cih kammal a khan ding zahin hong khang thei lo hi.\nChin State in Common nomenclature deih taktak hi leh 1953 kuma Chin State-a pawlpi lian pen Baptist kipawlkhawmna ZBC in Common nomenclature dingin Zomi cih mipi thukimna tawh a kikipsak pen zat ding hi ziau hi. Mi khat leh nih lungkim lo a om hang, a tam zaw deihna a kizuih ngeina hi a, ahi zongin I zui nuam kei hi. 1950 kum pawl khawng panin Zomi khauh takin paipih vet hi leng tu in Zomi in “G” group bek tham loh, a pua lam dongah hong khiim (influence) khin tham ding hi.\nTua kawmkalah Tedim cih kammal pen ei (G group) sungah valh hak a sa, huam zo a sa lo pawl mah om veve hi. Tua ahih manin ei leh ei natawm kilawhna kician nei thei loin, Ciimnuai mi, Tedim mi, Paite, Zomi cih bang i zang kawikawi hi. Hih bangin Zomi cih kammal in Zo minam bup I huamsak lai takin, a lang khat lamah ei “G” awsuah zang teng I kilawhna ding kician I nei nawn kei hi. Zomi cih kammal pen Zo minam bup kohna dingin pia hi leng “G-group” teng kilawhna ding bang zang tuan ding, cih i suut kul ta hi.\nI ngaihsut dinga phamawh in I minam min pen Tedim/Paite zat lah lem sa lian lo, Zomi zat lah lem sa lian lo hi leng kilawm hi. Tua banga lem sa lian lo tuak veve ihih kawmkalah Tedim/Paite i zat leh Zomi I zat koi hoih zaw ding hiam? A hoih zaw ding khat peuh I kipsak hi lo diam? Paite cih kammal a pian ma leh Tedim khua, Ciimnuai khua a kisat ma pekin i minam om khin zo hi lo hiam?\n“G” group teng Zomi sungah lawng khata I gin theihna ding, I kihenkhop baihna ding, nomenclature khat sungah I kilomna a kip deuhdeuhna dingin common alphabet neih phamawh ahih manin Lai Siangtho leh Labu nam khat zatkhop mengmeng kisam in, tua pen biakna makaite tungah kinga liuliau hi, cih zong phawk ni. Kilomkhawm hatna hi a, pankhawm khawsuakna ahih manin “G-group” te pen i kilomkhawm ding, minam min khat sungah i kihenkhawm ding pelmawh hi. I pankhawm kei leh kuamah i khawsuak kei ding hi.\nZomi cih kammal in Zo minam bup i huamsak leh i huamsak loh vai-ah buai lua nai kei ni. Inn gua hah masa in, ei sung kizo masa phot ni.\nZomi Cih Pen Mualtungmi Cihna Maw?\nTua ciang, Zomi hi hang, i cih kawmkalah mi pawl khatte in Zomi cih pen mualtungmi (Highlander) cihna hi, ci hi. Hih pen dik lo hi. Zomi cih pen taangtawng pana i masot i minam min hi. Leitungah mualtunggam leh mualtunga teeng minam tampi om hi. Zomi cih pen Mualtungmi cihna hi leh Zomi in leitunga mualtungmi khempeuh huamin, Zogam in Mualtunggam khempeuh huam ding hi. Ahi zong, leitungah ei lo Zomi i cih na loin, ei gam lo Zogam dang om tuan lo hi.\nTua ahih manin tuipi tungah i teeng zongin TUIPIMI, zanggamah i teeng zongin ZANGMI, khapi (moon) tungah i teeng zongin KHAPIMI a suak lo ding, i omna peuh tawh kizuia minam min a kikhel ziauziau thei lo ZOMI i hi hi. I sisan kizoppih, khamtunggama khatvei zong a teeng ngei lo, zanggama teengte zong Zomi mah hi veve hi. Tua ahih manin Zomi cih pen Zomi mah hi a, Paite kammal pianna Teikhang khua a kisat ma, Tedim khua a kisat ma, ciimnuai khua a kisat ma, namdangte in Chin hong cih ma peka Zomite ihi hi.\nTua ciangin mi pawl khatte in ” Zomi” leh “Mizo” cih kikalah a buai zong om hi. MIZO leh ZOMI pen kinialna ding om peumah loin SAVA leh VASA cih danin I zat dan tuak hi a, a deihna kilamdang lo hi. Sava leh Vasa, Zozam leh Zamzo, Sangha leh Ngasa, Lamdang leh Danglam cih tawh kibangin vasa a cite adingin ZOMI hi-in, Sava a cite ading MIZO zat ding hi lel hi. A cihnop kibang ahih ciangin ZAMZO ci ta ni ka cihna hi peuhmah tuan lo hi.\nPolitics Lam “G” Groupte Dinmun:\nPolitic lama “G” leh “R” groupte dinmun en leng:\nMizoramah, Mizo ten State nei-in, Lai ten ADC (Autonomous District Council) nei-in, Mara ten ADC nei-in, Chakma ten ADC nei-in, Hmar ten SHDC (Sinlung Hills Development Council) nei-in, “G” awsuah zang Zomi/Paite ten dinmun I neih gen loh, tribe recognition natawm I ngah nai kei hi. Kawlgam, Chin State-ah, State Capital pen Halkha khua ahih manin State a neitu pen Laimite hong suak phadiak hi. “G” group Zomite neih pen Township/Myone nih (Tedim leh Tonzang) ciang bek hi-in, Falam District nuai-ah hong kisial lai hi.\nManipur-ah zong Lamka khua pen District Hqrs. ahih hang a thuneihna pen cin leh ha nei lo huumpineelkaai bang bek hi veve hi (I taw ka leem lua hiam? Chin State ah mihing tam pen I hihna, sumbawlna lam leh siamsinna/ kumpi naseem ulian lama I madawknate hangin patauh namel a phawk nai bek ihi hiam?). Hih bangin Zo minam bup sungah “G” groupte pen a nang(h) mahmah i hi gige hi. Tua ahih manin hong theician ten hong simmawh lo thei lo ding mah ahi hi.\nZo Minam Bup Common Nomenclature Ding En Keem Lo:\nZo minam teng a lom a loma a tuamtuamin kikhen i cih mah bangin Zo minam bup common nomenclature dinga i deih leh i zat zong hong tuam ciat hi. Tua ahih manin ei bek Zo minam bupte common nomenclature ding a keemte i hih loh lam I kiphawk ding kisam hi.\nZomi cih kammal in Zo minam bup i huamsak leh Zo minam bup in common nomenclature a nei bek ding, i huamsak kei leh Zo minam bup in common nomenclature a nei ngei lo ding hi peuhmah lo hi. Zomi cih kammal in Zo minam bup i huamsak manin i common nomenclature ding pen Zomi hong hi ding hi tuan lo hi. I common nomenclature ding pen Zomi i zatzia-ah kinga khol lo zaw hi.\nBang hang hiam cih leh mi’n zong i common nomenclature ding deih leh hawi na nei ciat uh hi. Mizo cih kammal zong Zo minam bup huam hi mah na ci veve in, Chin cih kammal zong tua mah bang hi in, amau zong a panna uhah ei sang kip zaw lai uh hi. Common nomenclature ding i deih kibang lo cihna hi. Common nomenclature dingin Zomi hoih kei cihna hi loin, ei lo midang Zomi a zang om lo a, Zo minam bupin a zatna dingin en lah i lawh zawh pak ding lamet huai tuan lo hi.\nTua haih manin ei sanga a sang zawte deih nomenclature i zatpih ding nai zaw kha thei lai hi. Mi’n hong zatpih lo ahih manin Zomi i cih ciangin ei bek genna mah hong suak a, Zomi a zang teng bek mah hong kawk suak veve hi.\nAhi zongin Zomi gamgi keek kei ni ka cihna hi tuan lo hi. Minam min i zat danah kilawhna tuamtuam hau kei ni cihna hi. Mizo ten zong Mizo bek mah na zang lel uh a, a dang teng Mizo hnahthlak ci lel uh hi. Ei i kilawhna in Zomi zangin, Zomi in Zo minam bup huamsak hi loin, a huam khit zawhna ding, Zo minam bup teng “EI” ihih khit zawhna ding poimawh zaw hi. I tel thei hiam? Zomi cih kammal mi’n hong zatpih ding sa’ngin, i pau i lai mi’n hong zatpih ding lunggulh huai zaw tham hi. Zomi kicici napi in namdangte pau leh lai bekbek tawh i kidiah khak ding lauhuai hi.\nZo minam Bup Common Nomenclature Ding Gamla Lai:\nCommon nomenclature i gen ciangin Zo minam bup ading maw, “G” group sung ading cih i khen tel kul hi. Zo minamte common nomenclature ding, common language ding, commnon alphabet ding pen Kipumkhatin, pangkhawma gam khat peuh phut khawm thei zenzen ihih leh, tua hun ciangin I parliament in hiam, i Assembly hiam in ngaihsun in, khat peuh kipsak ahih kei leh piang pak lo ding hi.\nTua ahih kei leh, Zo minamte laka a khangto pen ten hong ciautum (assimilate) hun ngak a, ut leh ut lo thu hi lo, amau liim i zuih loh theih loh hun hong tun hi leh thu tuam hi. Tubang dinmuna common nomenclature dingin Zomi, Mizo, Chin, Chho lak pan khat peuh teelkhiat theih pak hih tuak lo hi. I vekpi in “ZO” kici ni I cih hang common language leh commnon alphabet nei nai tuan lo ihih baanah, a lom(zia) tuam teka om i hihna tawh eima kilawhna I neih tuam tek zat kul veve ding ahih manin phattuam law lawmlawm tuan lo ding hi.\nTua I cih hang, Zo minam bup teng minam khat a hihna a bei thei ding hi tuan lo hi. Zo minam bup huamin zong “Chin” sangin “ZO” mah khawsuak zaw veve ding hi. Bang hang hiam cih leh Zo minam tam pen omna Mizoram in cik mahin “Chin” zang lo ding hi.\nI Kigawm, I Kigawm Kei Zongin I Dinmun Ding I Khual Kul:\nI awlmawh ding pi pen I kigawm, I kigawm kei zongin ei pen bang dimnunah om ding cih i khual kul a, ei sanga liangko sang zawte tawh bangci mahin i awn kituak theilo ding ahih manin I Zo minampihte tawh I kipumkhat theihna dingin I dinmun a kikim ding kisam hi. Minam vai-ah a haza hi loin, mi nuai-ah I om loh ding, cihna hi. Zo minam bup teng i kigawmkhawm zongin, “G-group” te bang dinmunah om ding cih I lunghihmawh ding kisam mahmah hi. I pankhawm kei leh i Zo minampihte lakah a niam pen dinmun mah i luah veve ding hi.\nKigawmkhawma I cih zong, a laizangah dinmun/ hamphatna kisikim (balance) taka kilom cih bang om thei tuan lo hi. A tungnung leh a nuainung mah I om kul veve dinga, a gualzo peuhpeuhte in hong ciautum (assimilate) veve ding a, amau nuai-ah I lut veve kul ding ahih manin I lung kim tuan lo ding hi.\nTua ciangin, tu dinmuna Zo minamte sung kiheizia I et ciangin re-unification pen mi nuai-ah a kipia nuam om i hih kei leh kigawmkhawmna taktak piang pak thei dingin lamet huai lo hi. Ei sanga dinmun sangzaw ten ei zahin kigawm ding lunggulh lo ding hi. I kipiak ni ding hong ngak bek ding hi. Ei sanga sangzaw ten ei tawh kikim dingin kuamah hong niamkiat nuam ngei lo ding uh hi. Amau i bat zawh khak ding hong lau zawlai ding uh hi.\nTua ahih manin kigawmkhawmna lampi I manawhna-ah ei zong I dinmun siam sawmin nakpi-a I pan kul ding hi. Mi’n i minam kalsuanna a bahna ding bek leh i minam lungsim a palaangna ding ciang bekin hong lawmbawl ding hi.\nLeitung paizia i et ciangin i theih i muh ngei loh mun dang pek-a-te pen kidem khol loin, I kidempihte pen i kiim i paama teenpih teng mah hi a, Zomi ten zong minam vaia i kidempih pen i kiim i paama i teenpih teng mah hi ding hi. Simmawh i thuakna pen mun zong Kawl leh Vaite lak sangin, i laizomte lak mahah suuk zaw hi lo hiam?\nZORO Makaite Lungsim:\nKhatvei lai-in ZORO (Mizo makaihna tawh kigawmkhawm hanciam pawl) makaite tawh ka kihona-ah a makaipi khat in, kigawmkhawm ding I hanciam lai takin Paite (Zomi a cihna) te kituam lakin kikhopna khawng na tuam bawl sese uh, hong ci ngei hi. ZORO sungah I pau, I lai kita zo lo ding hi tah maw, ka ci hi. Kigawmkhawmna I cih zong a gualzo peuhpeuh deihna bang tawh kikalsuan ding cih kitel mahmah hi.\nEi bangbang i suak zongin phamawh kei, re-unification bek mah lunggulh hang, ci I hih leh a pau a lai uh a picing khin bek tham lo, a pau uh tawh MA a kizo thei, university naleng a nei ta Mizo sungah bang hangin lut mai lo I hi hiam? Amau hong deih lo ding lah hi lo.\nZomi Hihna-ah Kip Ni:\nBangbang hi leh Zomi hihna tawh kip takin dingin pang ni. Zomi hihna-ah kilom in tua tawh midangte mai-ngat ni. . I khawsuakna dingin hanciamna i neih phot ding hi. I pan zawh zahin I pan phot ding hi. Hanciamna nei masa lopi-a a zawm sa-a i kikoih loh ding hi. Deih taka hanciam napi-a khawsuak zo tuan lo-a a mangthang ding i hih phial leh zong a malmala lal hi loin, a lomin i suahsuah suak khawm zaw ni. I khawsuakna ding in hanciamna lah nei lo, mi nuai-a lut ding lah kingaingam lo-a om i hih leh leitunga minam gina lo pen i hi ding hi.\nMun tuamtuamah I om hangin minam min tuam tek zang kei ni. Mizoramah zong mi’n a deih tek uh minnam min zangin, ei I kisuan ding hi tuan lo hi. Lusei ten Mizo, Pawi ten Lai, Lakher ten Mara, Tuikukte natawm in Bru zang ngam uh hi. I minam a thahatna dingin nam min kibang I zatkhop kul hi. Minam min I zatkhop loin kithuhual ding baih lo hi. .\nZomi-a Hong Bawl Pasian Phat Ni:\nLengtong Pauno in, “Zomi ka hi zumpih kei ning, mi sa’ng a niam zaw ding Pasian hong bawl hi tuan lo, Zomi bang nungta, gamta, kampau ning, Zomi ka hi, hong bawl Pasian min phat ing.” Ci hi.\nEn Zomi-a hong bawl Pasian min phat nuam lo ding I hi hiam?? Hih thu a simte lungsim sungah Zomi-a hong bawlna thu Pasian in a thakin hong phawksak kik ta hen. Tua pen hih laigelhpa lunggulh pen hi. I mipi sungah a tamzaw in Zomi I zang hi. I minam a vei I hih leh, mipi deihna I zuihpih ding hi. Zomite in Pasian in thupha i ngah theih lohna pen Zomi-a hong bawlna hangin Pasian tungah lungdam koh namel i phawk loh man hi kha ding hi. Zomite i manthan hunhunin leh i biakna zong mangthang khawm pah ding hi. I biakna makai ten i minam hong khual tapeuh un. I minam I zahpih lai teng Pasian in zong thupha hong piak ding lamet huai lo hi.\nRe-unification deih lohna leh Zo minam bup khualnop lohna zong hi lo, tuate I buaipih ma inleh a buai thei ding dinmun I hih theihna dingin ei sungah hah masak ding tampi om hi ka cihna hi a, Khanglui ten ” Meigong tangak in a nusiatnop ciang a tate taitai; Akpi tui nuam in a note tutu” a cih bangin I minam a taisan nuam na hih kei uh leh, hih thu pen lunghihmawha na san theih ding uh kong lamen hi. Kigawmkhawmna vai a buaipih pawl omin, tua lo deuh a buaipih pawl zong om ve ni in, kuamah i telkhialh loh ding kisam sa ing. Zo minam bup kigawmkhawmna ding sangin ei dinmun a kilaptoh masak ding lungulh huai zaw hi. LUNGDAM ING.\n“Zomi cih kammal Bangci zat ding?” cih tawh kisaia thu kong khahkhiat pen nong simsak manun leh nong kuppih manun ka lungdam mahmah hi. Tua ciangin, midangte in zong hong kum ziahziah leucin, cih deihna tawh thudang khahkhiat ding ka neihte zong kong siitbawl lai hi.\nZomite sungah thu leh la lamah “KIAL TUNG” mahmah cih pen hih bang thu nocik kong gelhkhiatna bekin zong i ngaihsut ngei loh thu tampi hong phawkkhiasak ahih manin, Zomi sungah phawkkhiat ding thu tam mahmah lai ding cih pen kilang pha mahmah hi. Tua ahih manin i minam phawngna dingin ei tawh a kituak thugelh tampi\nkisam lai mahmah hi.\nKei ngaihsutna tawm khat kong behlapnop lai-ah:\n1) Re-unification pen mi nuai-ah a kipia nuam om i hih kei leh kigawmkhawmna taktak piang pak thei dingin lamen lo hi ing.\n2) Ei sanga dinmun sangzaw ten ei zahin kigawm ding lunggulh lo ding hi. I kipiak ni ding hong ngak bek ding hi.\n3) Ei sanga sangzaw ten ei tawh kikim dingin kuamah hong niamkiat nuam ngei lo ding uh hi. Amau i bat zawh khak ding hong lau zawlai ding uh hi.\n4) Mi’n i minam kalsuanna a bahna ding bek leh i minam lungsim a palaangna ding ciang bekin hong lawmbawl ding hi (Hih kidop huai mahmah hi).\n4) Zomi cih kammal mi’n hong zatpih ding sa’ngin, i pau i lai mi’n hong zatpih ding lunggulh huai zaw tham hi. Zomi kicici napi in namdangte pau leh lai bekbek tawh i kidiah khak ding lauhuai hi.\n5) Zomite in Pasian in thupha i ngah theih lohna pen Zomi-a hong bawlna hangin Pasian tungah lungdam koh namel i phawk loh man hi kha ding hi. Zomite i manthan hunhunin leh i biakna zong mangthangkhawm pah ding hi. I biakna makai ten i minam hong khual tapeuh un.\nI minam min tawh kisai ngaihsutna hong behlap dingin tuma lama ka thugelh nam nih a nuai-ah kong dawksak kik hi. Hih bang lam awn pian mahin “Zogam I Cih Bangci Phuh Ding?” cih thului zong kong khahkhiat theih ding ngaklah mahmah ing. – J. Thang Lian Pau (August 21, 2001)\nPrevious: Ka lawmpa khat (Part 1) ~ Francis Lamthang\nNext: Cope topa leh Biakna ~ Rev. Go Lian Thang\nkim hatlang says\n4 September 2017 at 5:14 am\nHoih thei mahmah ei na thugelhte. Kicing lua hi mai, hi val gen dan ding om tuan non kei. I hihna leh i minam dinmun pen na laigelhna tungtawnin kilang cian mahmah hi. Tua ahih manin Zomite’n thu tampi ngaihsun ni. I minam min zong “Zomi” cih pen lungkim taka i san suk ziau ding hi lel hi. I hihna a’ih cianga kilaih thei lo hi. I kiim i kianga i Zo suan pihte ngian telsiamin thu saupi tak ngaihsuna gul banga i pil viuveu a i khanlawh kul ta hi a kuama peuh.\nLung kihualin semkhawm mapang khawm ni. Pasian kiang zong thum ni. Nikhat ni ciang lungtuak taka i pankhop leh Pasianin thupha ong pia dinga, gam kician tak khat – ei leh ei i ki-uk theihna, ei pau ei ham tawh lai i sin theihna ding gam Zogam nuam ong pia ding hi cih pen ka lemetna hi.\nZIUSA Genvai Thupulaakna (01/04/19)